c: text/html

text:
Ngaba Ubusazi?
Ayesetyenziswa njani amatye okuguba mandulo?
Amatye okuguba ayesetyenziswa ukuze kucolwe iinkozo zibe ngumgubo wokubhaka isonka. La matye okuguba ayesetyenziswa umhla nezolo ngamabhinqa okanye izicaka kumakhaya amaninzi. Kumaxesha amandulo yayiyinto eqhelekileyo ukuva isandi selitye lokuguba.—Eksodus 11:5; Yeremiya 25:10.
Imizobo yamandulo yaseYiputa isibonisa indlela owawusenziwa ngayo lo msebenzi. Iinkozo zazibekwa kwilitye lokuguba elimgobongqo. Umntu wayeguqa phambi kweli litye aze agube ngembokotho. Ngokutsho kwenye incwadi, imbokotho yayinokuba nobunzima beekhilogram ezimbini ukuya kwezine. Xa umntu enokugityiselwa ngayo, wayenokufa.—ABagwebi 9:50-54.
Ilitye lokuguba lalibalulekile kwintsapho, kangangokuba umthetho kaThixo wawukwalela ukuthinjwa kwalo njengesibambiso. IDuteronomi 24:6 ithi: “Malingathinjwa njengesibambiso ilitye lokuguba okanye ilitye lokusila langaphezulu, kuba kukuthimba umphefumlo njengesibambiso oko.”
Athetha ukuthini amazwi athi ‘ukuba sesifubeni’?
IBhayibhile ithi uYesu ‘usesifubeni kuYise.’ (Yohane 1:18) Oku kubhekisela kubuhlobo obusondeleyo uYesu anabo noThixo. La mazwi asekelwe kwindlela amaYuda ayeqhele ukuhlala ngayo xa esitya.
Ngemihla kaYesu, xa amaYuda esitya, ayedla ngokuhlala kwiisofa ezijikeleze itafile. Intloko yayisondela ngasetafileni ngoxa zona iinyawo zithe qelele phayaa, engqiyame ngengqiniba yasekhohlo. Le ndlela yokuhlala yayisenza kube lula ukusebenzisa ingalo yasekunene. Enye incwadi ithi, ekubeni ngamnye kubo wayengqiyama ngecala lasekhohlo, “intloko yayisondela esifubeni salowo uhleli ngasemva, kungenxa yoko kusithiwa ‘wayelala esifubeni’ somnye.”
Ukungqiyama esifubeni sentloko-ntsapho okanye salowo unimemileyo kwakuyinto ebalulekileyo nexabisekileyo. Yiloo nto yaba ngumpostile uYohane, ‘umfundi owayethandwa nguYesu,’ owangqiyama esifubeni sikaYesu ngePasika yokugqibela, nto leyo eyenza kwaba lula ukuba aqethuke aze abuze uYesu umbuzo.—Yohane 13:23-25; 21:20.

robotstxt: allowed

filter: keep


text:
IIMBALASANE ZONYAKA ODLULILEYO
ISebe Lokwakha Nelenza Iiplani Ehlabathini Lonke
ULWANDO olukhawulezayo kwintlangano kaYehova lubangela kufuneke iiHolo zoBukumkani ezingakumbi kwiindawo ngeendawo, iiHolo zeNdibano, izakhiwo zezikolo zentlangano, iiofisi zokuguqulela kunye nezakhiwo zamasebe ezingakumbi. Ngenxa yoku, iQumrhu Elilawulayo liye laseka isebe elitsha ngo-Oktobha 2013, ukuze kuzotywe iiplani, kwakhiwe, kulungiswe yaye kunyanyekelwe izakhiwo ngendlela efanelekileyo nangeendleko eziphantsi. Eli sebe litsha libizwa ngokuba liSebe Lokwakha Nelenza Iiplani Ehlabathini Lonke yaye likwikomkhulu lehlabathi eBrooklyn, eNew York, ibe lisebenza phantsi kokhokelo lweKomiti Yokupapasha yeQumrhu Elilawulayo.
Isebe Lokwakha Nelenza Iiplani Ehlabathini Lonke longamela amaSebe Eengingqi Okwakha Nokwenza Iiplani. La masebe aseJamani, eMerika, eMzantsi Afrika naseOstreliya. Ezi ofisi zijongene nomsebenzi wokuzoba iiplani, ulwakhiwo nokulungiswa kwezakhiwo kwiingingqi zazo. Usukelo lwazo kukukhawulezisa ulwakhiwo lweeHolo zoBukumkani. Ngaphambili, umsebenzi wokwakha iiHolo zoBukumkani ubusenziwa ziiKomiti Zokwakha Zenqila okanye zisakhiwa ngendlela ezakhiwa ngayo iiHolo kumazwe angathathi ntweni. Ngoku ezi ndlela zombini ziye zahlanganiswa ukuze kukhawuleziswe umsebenzi wokwakha.
Ukuze lo msebenzi ukhulayo wolwakhiwo lweeHolo zoBukumkani nezeNdibano wenziwe kakuhle, kuye kwasekwa iSebe Lasekuhlaleni Lokwakha Nelenza Iiplani kwiofisi yesebe nganye. Lona lisebenza phantsi kweKomiti yeSebe lasekuhlaleni. Into emnandi ngalo lonke olu tshintsho kukuba zonke iiofisi zamasebe zinokucela abakhi beeHolo zentlangano abakwinkonzo yexesha elizeleyo ukuba bancedise abazalwana ekwakheni iiHolo zoBukumkani nezeNdibano.
NgoAprili 2014, ibingaphaya kwe-270 imisebenzi emikhulu yokwakha ebekufuneka yenziwe. Ibiquka iiofisi zokuguqulela eziyi-90, iiHolo zeNdibano eziyi-35 neminye imisebenzi eyi-130 yolwakhiwo kwiiofisi zamasebe. Phezu kwaleyo, kukho eminye ekufuneka yenziwe ngokungxamisekileyo yokwakha okanye yokulungisa iiHolo zoBukumkani ezingaphezulu kwe-14 000.
Kulomeleza nyani ukholo ukubona abantu bakaYehova abamanyeneyo besakha iindawo ezidumisa zize zizukise igama lakhe elingcwele ngaphandle kokuthintelwa yimida, izithethe neelwimi. UDan Molchan okwiOfisi yeKomiti Yabasebenzi kwikomkhulu lehlabathi: “Useyintaba umsebenzi ekufuneka wenziwe yaye ngexa yoku siyayidinga imithandazo yabazalwana noodade yaye iyaxatyiswa neminikelo yabo exhasa lo msebenzi. Kodwa sibaxabisa nyhani abazalwana noodade abaye bazinikela ukuze bancedise kulo msebenzi.”
Funda Okungakumbi
Ukwakha IiHolo ZoBukumkani Emagqagaleni
Bukela indlela amaqela amahlanu amavolontiya azakha ngayo iiHolo zoBukumkani ezimbini ngeentsuku nje eziyi-28.
Uxhaswa Njani Ngemali Umsebenzi WamaNgqina KaYehova?
Funda ngendlela okhula ngayo umsebenzi wokushumayela owenziwa ehlabathini noxhaswa ngemali ngaphandle kwenkongozelo nezishumi.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
31 “Ngelo xesha,” utsho uYehova, “ndiya kuba nguThixo kuzo zonke iintsapho zakwaSirayeli; zona ke, ziya kuba ngabantu bam.”+
2 Utsho uYehova ukuthi: “Abantu abasindayo ekreleni bafumana ubabalo entlango,+ xa uSirayeli wayehamba esiya kufumana ukuphumla kwakhe.”+
3 UYehova wabonakala kum ekude, esithi: “Ndikuthandile ukusa kwixesha elingenammiselo.+ Kungenxa yoko le nto ndikutsalile ngobubele bothando.+
4 Kanti ndiya kubuya ndikwakhe yaye okunene uya kubuya wakheke,+ ntombi inyulu kaSirayeli. Usaya kuzivathisa ngeentambula uze okunene uphumele kumngqungqo wabo bahlekayo.+
5 Usaya kutyala izidiliya ezintabeni zaseSamariya.+ Abatyali ngokuqinisekileyo baya kutyala baze baqalise ukuzisebenzisa.+
6 Kuba kukho umhla abaya kuthi ngawo okunene abalindi abakummandla weentaba wakwaEfrayim bamemeze bathi, ‘Sukani, madoda, size sinyuke siye eZiyon, kuYehova uThixo wethu.’”+
7 Kuba utsho uYehova ukuthi: “Dandulukani kakhulu kuYakobi ngemihlali, nize nidanduluke kabukhali phambi kweentlanga.+ Vakalisani.+ Dumisani nize nithi, ‘Sindisa, Yehova, abantu bakho, intsalela kaSirayeli.’+
8 Yabona, ndiyabazisa bevela kwilizwe lasemntla,+ yaye ndiza kubaqokelela ndawonye bevela kweyona mimandla ithe qelelele yomhlaba.+ Phakathi kwabo kuya kubakho imfama nesiqhwala, umfazi omithiyo nalowo uzalayo, xa bebonke.+ Baya kubuyela apha belibandla elikhulu.+
9 Baya kuza belila,+ ndibazise bebongoza becela ubabalo. Ndiya kubahambisa baye ezintlanjeni zamanzi,+ ngendlela elungileyo abangayi kukhutyekiswa kuyo. Kuba ndibe nguYise kaSirayeli;+ ke yena uEfrayim, ulizibulo lam.”+
10 Liveni ilizwi likaYehova, nina zintlanga, nize nilixele phakathi kweziqithi ezikude,+ nithi: “Lowo uchithachitha uSirayeli uya kumqokelela ndawonye,+ yaye ngokuqinisekileyo uya kumgcina njengomalusi egcina umhlambi wakhe.+
11 Kuba okunene uYehova uya kumkhulula uYakobi+ aze amhlangule esandleni salowo womelele ngakumbi kunaye.+
12 Kwaye ngokuqinisekileyo baya kuza bamemelele ngovuyo kwindawo ephakamileyo yaseZiyon+ baze bakhazimle ngenxa yokulunga kukaYehova,+ ngenxa yokudla okuziinkozo nangenxa yewayini entsha+ nangenxa yeoli nangenxa yamathole omhlambi neenkomo.+ Nomphefumlo wabo uya kusuka ube njengomyezo onamanzi amaninzi,+ yaye abayi kuba sadangala kwakhona.”+
13 “Ngelo xesha intombi enyulu iya kuba nemihlali emngqungqweni, nabafana namadoda amadala, xa bebonke.+ Yaye ndiya kukutshintsha ukuzila kwabo kube kukugcoba, ndibathuthuzele ndize ndibenze babe nemihlali bangabi sentlungwini.+
14 Kwaye ndiya kuwanelisa umphefumlo wababingeleli ngokutyeba,+ nangokulunga kwam abantu bam baya kwaneliseka,”+ utsho uYehova.
15 “Utsho uYehova ukuthi, ‘Kuvakala ilizwi eRama,+ isijwili nokulila okukrakra;+ uRakeli+ elilela oonyana bakhe.+ Walile ukuthuthuzeleka ngenxa yoonyana bakhe,+ ngenxa yokuba bengasekho.’”+
16 Utsho uYehova ukuthi: “‘Lithintele ilizwi lakho lingalili, namehlo akho angabi neenyembezi,+ kuba kukho umvuzo ngomsebenzi wakho,’ utsho uYehova, ‘yaye ngokuqinisekileyo baya kubuya elizweni lotshaba.’+
17 “‘Kukho ithemba ngekamva lakho,’+ utsho uYehova, ‘yaye ngokuqinisekileyo oonyana baya kubuyela kummandla wabo.’”+
18 “Ngokuqinisekileyo ndimvile uEfrayim ebhomboloza esithi,+ ‘Undilungisile, ukuze ndilungiseke,+ njengethole lenkomo elingaqeqeshwanga.+ Ndibuyise, yaye ndiya kukulungela ukubuya,+ kuba unguYehova uThixo wam.+
19 Kuba emva kokubuya kwam ndazisola;+ emva kokwaziswa kwam ndazimpakaza ethangeni.+ Ndaba neentloni, ndaziva ndithotyiwe,+ kuba ndandithwele ungcikivo lobutsha bam.’”+
20 “UEfrayim ungunyana oxabisekileyo na kum, okanye umntwana endimteketisayo?+ Kuba ngokomkhamo endithetha ngawo nxamnye naye nakanjani na ndiya kumkhumbula ngawo ngokubhekele phaya.+ Kungenxa yoko le nto kusikayo emathunjini am ngenxa yakhe.+ Ngandlela zonke ndiya kuba nosizi ngaye,”+ utsho uYehova.
21 “Zibekele imiqondiso yendlela. Zibekele izibonda zokwalathisa.+ Zinzisa intliziyo yakho kuhola wendlela, indlela ekuya kufuneka uhambe ngayo.+ Buya, ntombi inyulu kaSirayeli. Buyela kwezi zixeko zakho.+
22 Kuya kude kube nini na uphambukela ngapha nangapha,+ ntombi ingathembekanga?+ Kuba uYehova udale into entsha emhlabeni: Ibhinqa liya kuxinanisela indoda eyomeleleyo.”
23 Utsho uYehova wemikhosi, uTHIXO kaSirayeli, ukuthi: “Basaya kulithetha eli lizwi elizweni lakwaYuda nakwizixeko zakhe, xa ndiya kuhlanganisa abathinjwa bazo, ukuthi, ‘Ngamana uYehova angakusikelela,+ ndawo yokuhlala yobulungisa,+ ntaba engcwele.’+
24 Yaye uYuda nazo zonke izixeko ngokuqinisekileyo baya kuhlala kuyo xa bebonke, abalimi nabo banduluka nomhlambi.+
25 Kuba ndiya kuwanelisa umphefumlo wabo odiniweyo, nomphefumlo wonke odangeleyo ndiya kuwuzalisa.”+
26 Kule nto ndavuka ndaza ndaqalisa ukubona; kona ke ukulala kwam, kwakundiyolisa.
27 “Khangela! Kuza imihla,” utsho uYehova, “endiya kuthi ngayo ndiyihlwayele indlu kaSirayeli nendlu kaYuda ngembewu yomntu nangembewu yesilwanyana sasekhaya.”+
28 “Kothi ke kanye njengoko ndahlala ndibaphaphele+ ukuba ndincothule nokuba ndidilize nokuba ndichithe nokuba nditshabalalise nokuba ndenze umonakalo,+ ngokunjalo ndiya kuhlala ndibaphaphele ukuba ndakhe nokuba ndityale,”+ utsho uYehova.
29 “Ngaloo mihla abasayi kuba sathi, ‘Ooyise badle iidiliya ezikrwada, kodwa ngamazinyo oonyana aye aba buthelezi.’+
30 Kodwa ngamnye uya kufa ngenxa yesiphoso sakhe.+ Nawuphi na umntu odla iidiliya ezikrwada, ngamazinyo akhe aya kuba buthelezi.”
31 “Khangela! Kuza imihla,” utsho uYehova, “endiya kuthi ngayo ndenze umnqophiso omtsha+ nendlu kaSirayeli+ nendlu kaYuda;+
32 ungabi njengomnqophiso endawenza nookhokho babo ngomhla endababambayo ngesandla ndibakhupha kwilizwe laseYiputa,+ ‘mnqophiso lowo wam bawaphulayo bona,+ nangona mna ndandiyindoda engumnini wabo,’+ utsho uYehova.”
33 “Kuba nguwo lo umnqophiso+ endiya kuwenza nendlu kaSirayeli emva kwaloo mihla,”+ utsho uYehova. “Ndiza kuwufaka umthetho wam ngaphakathi kubo,+ ndize ndiwubhale entliziyweni yabo.+ Kwaye ndiza kuba nguThixo wabo, bona babe ngabantu bam.”+
34 “Abayi kuba safundisana ngamnye iqabane lakhe nomnye umntakwabo,+ besithi, ‘Mazini uYehova!’+ kuba bonke baya kundazi, ukususela koyena mncinane nokusa koyena mkhulu kubo,”+ utsho uYehova. “Kuba ndiya kusixolela isiphoso sabo, nesono sabo andiyi kuba sasikhumbula.”+
35 Utsho uYehova, uMniki welanga lokukhanya kwemini,+ imimiselo+ yenyanga+ neenkwenkwezi zokukhanya kobusuku,+ Lowo uzamazamisa ulwandle ukuze amaza alo axokozele,+ Lowo ugama lakhe linguYehova wemikhosi,+ ukuthi:
36 “‘Ukuba le mimiselo ingashenxiswa phambi kwam,’+ utsho uYehova, ‘ngokunjalo nabo bayimbewu kaSirayeli bangayeka ukusoloko beluhlanga phambi kwam.’”+
37 Utsho uYehova ukuthi: “Ukuba amazulu phezulu angalinganiswa neziseko zomhlaba ngezantsi zingagocagocwa,+ nam ndingayigatya imbewu kaSirayeli iphela ngenxa yako konke oko bakwenzileyo,’+ utsho uYehova.”
38 “Khangela! Kuza imihla,” utsho uYehova, “ekuya kuthi ngayo uYehova akhelwe isixeko+ ukususela kwiNqaba kaHananeli+ ukusa kwiSango leMbombo.+
39 Nolutya lokulinganisa+ okunene lusaya kuya ngqo phambili ukusa endulini yaseGarebhe, yaye ngokuqinisekileyo luya kujikela luye eGowa.
40 Nayo yonke intili yezidumbu neyothuthu+ olunamafutha,+ nawo onke amasimi ukuya kufikelela entlanjeni yeKidron,+ ukuya kutsho kwimbombo yeSango Lamahashe+ ukuya ngasempumalanga, iya kuba yinto engcwele kuYehova.+ Ayiyi kuncothulwa, ingasayi kuchithwa kwakhona ukusa kwixesha elingenammiselo.”+
Yithumele
Yithumele
Yeremiya 31
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=31&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D31%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ‘Umthanda Ummelwane Wakho Njengawe Siqu’?
“Uze umthande ummelwane wakho njengawe siqu.”—MATEYU 22:39.
IINGOMA: 73, 36
1, 2. IZibhalo zikubonisa njani ukubaluleka kothando?
UTHANDO lolona phawu luphambili lukaYehova uThixo. (1 Yohane 4:16) Izibulo lendalo, uYesu Kristu, lachitha iibhiliyoni zeminyaka emazulwini kunye noYise laza lazibonela indlela anothando ngayo uYehova uThixo. (Kolose 1:15) UYesu ebesoloko elubonisa olo thando ubomi bakhe bonke, ezulwini nalapha emhlabeni. Ngoko siqinisekile ukuba uYehova noYesu baya kusoloko belawula ngothando.
2 Xa omnye umntu wabuza uYesu ukuba nguwuphi owona myalelo mkhulu, wathi: “‘Uze umthande uYehova uThixo wakho ngentliziyo yakho iphela nangomphefumlo wakho uphela nangengqondo yakho iphela.’ Lo ngowona myalelo mkhulu nowokuqala. Owesibini, njengawo, ngulo, ‘Uze umthande ummelwane wakho njengawe siqu.’”—Mateyu 22:37-39.
3. Ngubani “ummelwane” wethu?
3 Kubalulekile ukuba sibonise uthando kwiindlela zonke. UYesu wathi simele sithande uYehova nommelwane wethu. Kodwa ngubani “ummelwane” wethu? Ukuba utshatile, oyena mmelwane wakho liqabane lakho lomtshato. Kwakhona, ummelwane ngabazalwana noodade wethu ebandleni, nabantu esidibana nabo entsimini. Kweli nqaku, siza kufunda indlela esinokubonisa ngayo ukuba siyabathanda abamelwane bethu.
MTHANDE UMNTU OTSHATE NAYE
4. Singonwaba njani emtshatweni nangona singafezekanga?
4 UYehova wadala uAdam noEva waza wabamanya. Yaba ngumtshato wokuqala lowo. UThixo wayefuna bonwabe emtshatweni baze bazalise umhlaba ngabantwana. (Genesis 1:27, 28) Kodwa ke, emva kokuba bonile kuYehova, umtshato wabo waba neengxaki yaye isono nokufa kwasasazeka kuthi sonke. (Roma 5:12) Sekunjalo, umtshato unokuphumelela kule mihla. EBhayibhileni, uYehova uMyili womtshato, ubanike amacebiso amahle abantu abatshatileyo.—Funda eyesi-2 kuTimoti 3:16, 17.
UYehova ulindele ukuba abayeni babe ziintloko ezinothando
5. Lubaluleke kangakanani uthando emtshatweni?
5 IBhayibhile ibonisa ukuba uthando ludlala indima enkulu ukuze ubuhlobo buqine. Kunjalo ke nasemtshatweni. Umpostile uPawulos waluchaza ngolu hlobo uthando lokwenene: “Uthando luzeka kade umsindo yaye lunobubele. Uthando alunakhwele, alugwagwisi, alukhukhumali aluziphathi ngokungandilisekanga, alufuni ezalo izilangazelelo, alucaphuki. Alunanzondo. Alubi nemihlali ngentswela-bulungisa, kodwa luvuyisana nenyaniso. Luthwala izinto zonke, lukholelwa izinto zonke, luthemba izinto zonke, lunyamezela izinto zonke. Uthando aluze lutshitshe.” (1 Korinte 13:4-8) Xa sicingisisa ngamazwi kaPawulos size siwasebenzise, singonwaba emtshatweni.
6, 7. (a) Ithini iBhayibhile ngobuntloko? (b) Indoda engumKristu imele imphathe njani umfazi wayo?
6 NguYehova owagqibayo ukuba imele ibe ngubani intloko yentsapho. UPawulos uthi: “Ndifuna nazi ukuba intloko yayo yonke indoda nguKristu; intloko yomfazi yindoda; intloko kaKristu nguThixo.” (1 Korinte 11:3) Kodwa uYehova ulindele ukuba amadoda abe nothando, angakhohlakali okanye abe ngqwabalala. NoYehova yiNtloko enobubele nengazicingeli yodwa. Yiloo nto uYesu walihlonelayo igunya likaThixo lothando. Wathi: “Ndiyamthanda uBawo.” (Yohane 14:31) UYesu wayengasoze awathethe loo mazwi ukuba uYehova wayemndlandlathekisa.
7 Nangona indoda iyintloko yomfazi, iBhayibhile ithi mayimnike imbeko. (1 Petros 3:7) Ingayenza njani loo nto? Inokucinga ngezinto azidingayo ize iluhloniphe ukhetho lwakhe. IBhayibhile ithi: “Madoda, qhubekani nibathanda abafazi benu, kanye njengokuba noKristu walithandayo ibandla waza wazinikela ngenxa yalo.” (Efese 5:25) UYesu wade wanikela ngobomi bakhe ngenxa yabalandeli bakhe. Xa indoda iyintloko enothando njengoYesu, kuba lula ngomfazi ukuba ayithande, ayihlonele aze ayithobele kwizigqibo zayo.—Funda uTito 2:3-5.
BATHANDE ABAZALWANA NOODADE
8. Sifanele sivakalelwe njani ngabazalwana noodade?
8 Namhlanje, izigidi zabantu emhlabeni wonke zinqula uYehova. Zingabazalwana noodadewethu. Sifanele sivakalelwe njani ngabo? IBhayibhile ithi: “Masenze okulungileyo kubo bonke, ngokukodwa kwabo bahlobene nathi elukholweni.” (Galati 6:10; funda amaRoma 12:10.) Umpostile uPetros wathi ‘ukuthobela kwethu inyaniso’ kumele kuphumele ‘kumsa wobuzalwana.’ UPetros waphinda wathi kumaKristu: “Ngaphezu kwezinto zonke, yibani nothando olunzulu omnye ngomnye.”—1 Petros 1:22; 4:8.
9, 10. Kutheni abantu bakaThixo bemanyene?
9 Intlangano esikuyo yahlukile. Njani? Kaloku sibathanda ngokunyanisekileyo abazalwana noodade wethu. Okubaluleke nangakumbi kukuba, siyamthanda uYehova yaye siyayithobela imithetho yakhe, ibe yena usinike owona moya unamandla kwindalo yonke, umoya wakhe oyingcwele. Umoya kaThixo usinceda simanyane ngokwenene nabazalwana bethu ehlabathini lonke.—Funda eyoku-1 kaYohane 4:20, 21.
10 UPawulos wabalaselisa ukubaluleka kothando phakathi kwamaKristu xa wathi: “Yambathani umsa wemfesane, ububele, ukuthobeka kwengqondo, ubulali, nokuzeka kade umsindo. Qhubekani ninyamezelana yaye nixolelana ngesisa ukuba nabani na unesizathu sokukhalazela omnye. Kanye njengoko uYehova wanixolela ngesisa, yenzani njalo nani. Ke, phezu kwazo zonke ezi zinto, yambathani uthando, kuba lungumxokelelwane ogqibeleleyo womanyano.” (Kolose 3:12-14) Sivuya nyhani ngokubakho ‘kothando olungumxokelelwane ogqibeleleyo womanyano’ phakathi kwethu kungakhathaliseki imvelaphi yethu!
Uthando nomanyano lwenza amaNgqina kaYehova abonakale ukuba angabalandeli bokwenene bakaKristu, abantu abasetyenziswa nguThixo ukuba bashumayele iindaba ezilungileyo zoBukumkani emhlabeni wonke
11. Intlangano kaThixo ibonakala ngantoni?
11 Uthando lokwenyani nomanyano lwabakhonzi bakaYehova lwenza kucace ukuba bakunqulo lokwenyaniso. UYesu wathi: “Bonke baya kwazi ukuba ningabafundi bam, ukuba ninothando phakathi kwenu.” (Yohane 13:34, 35) Umpostile uYohane yena wathi: “Yiyo ke le indlela ababonakala ngayo abantwana bakaThixo nabantwana bakaMtyholi: Bonke abangaqhubekiyo besenza ubulungisa abaphumi kuThixo, kukwanjalo nangalowo ungamthandiyo umzalwana wakhe. Kuba esi sisigidimi enasivayo kwasekuqaleni, ukuba sithandane.” (1 Yohane 3:10, 11) Uthando nomanyano lwenza amaNgqina kaYehova abonakale ukuba angabalandeli bokwenene bakaKristu, abantu abasetyenziswa nguThixo ukuba bashumayele iindaba ezilungileyo zoBukumkani emhlabeni wonke.—Mateyu 24:14.
UKUHLANGANISWA ‘KWESIHLWELE ESIKHULU’
12, 13. Abo ‘besihlwele esikhulu’ benza ntoni namhlanje, ibe kungekudala balindele ntoni?
12 Uninzi lwabakhonzi bakaYehova namhlanje luyinxalenye ‘yesihlwele esikhulu’ esiphuma kwiindawo zonke zomhlaba ibe baxhasa uBukumkani. Baye “bayihlamba imiwunduzo yabo bayenza mhlophe egazini leMvana” ngokuba nokholo kwidini lentlawulelo likaYesu. Abo ‘besihlwele esikhulu’ bayamthanda uYehova noNyana wakhe ibe banqula uYehova “imini nobusuku.”—ISityhilelo 7:9, 14, 15.
13 Kungekudala uThixo uza kulitshabalalisa eli hlabathi lingendawo ‘ngembandezelo enkulu.’ (Mateyu 24:21; funda uYeremiya 25:32, 33.) Kodwa uYehova uza kubakhusela abakhonzi bakhe aze abangenise kwihlabathi lakhe elitsha, kuba uyabathanda. Njengoko wathembisayo kwiminyaka ephantse ibe yi-2 000 eyadlulayo, “uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona.” Ngaba uyayilangazelela iParadesi, apho kuya kube kungekho bungendawo, ntlungu nakufa?—ISityhilelo 21:4.
14. Isihlwele esikhulu siye sanda kangakanani?
14 Ekuqaleni kwemihla yokugqibela ngo-1914, kwakukho iqaqobana labakhonzi bakaThixo abathanjisiweyo. Ngenxa yokuthanda ummelwane nangokuncedwa ngumoya oyingcwele kaThixo, eli qaqobana lashumayela iindaba ezilungileyo zoBukumkani phezu kwabo nje ubunzima. Kubangele ntoni oko? Kuye kwahlanganiswa isihlwele sabantu abanethemba lokuphila ngonaphakade emhlabeni. Namhlanje, kukho amaNgqina amalunga ne-8 000 000 kumabandla angaphezu kwe-115 400 ehlabathini lonke, ibe kusekho ulwando. Ngokomzekelo, angaphezu kwe-275 500 amaNgqina amatsha aye abhaptizwa ngonyaka wenkonzo ka-2014. Loo nto ithetha ukuba ngeveki kubhaptizwe ayi-5 300.
15. Abantu abaninzi namhlanje bazive njani iindaba ezilungileyo?
15 Kuyamangalisa ukubona abantu abaninzi kangaka abaye beva ngeendaba ezilungileyo zoBukumkani. Namhlanje, iimpapasho zethu zifumaneka ngeelwimi ezingaphezu kwe-700. IMboniselo yeyona mpapasho isasaziweyo emhlabeni. Kuprintwa iikopi ezingaphezu kwe-52 000 000 nyanga nganye ngeelwimi eziyi-247. Ibe incwadi esiqhuba ngayo isifundo, ethi Yintoni Ngokwenene Efundiswa YiBhayibhile? iye yaguqulelwa ngeelwimi ezingaphezu kwe-250. Ukuza kuthi ga ngoku, kuye kwaprintwa iikopi ezingaphezu kwe-200 000 000.
16. Kutheni intlangano kaYehova iqhubeka isanda?
16 Intlangano esikuyo iqhubeka isanda kuba sinokholo kuThixo yaye siyikholelwa iBhayibhile njengeLizwi lakhe eliphefumlelweyo. (1 Tesalonika 2:13) Siyaqhubeka sinandipha iintsikelelo zikaYehova nangona uSathana esikhohlakalele yaye esichasa.—2 Korinte 4:4.
HLALA UBATHANDA ABANYE
17, 18. UYehova ulindele ukuba sibaphathe njani abo bangamkhonziyo?
17 Abantu basabela ngeendlela ezingafaniyo kwisigidimi sethu. Abanye bayamamela ngoxa abanye besicaphukela isigidimi sethu. UYehova ulindele ukuba sibaphathe njani abo bangamkhonziyo? Enoba abantu basabela njani kwiindaba esizithunyiweyo, sifanele silandele isiluleko seBhayibhile esithi: “Amazwi enu makasoloko ekholekile, enongwe ngetyuwa, ukuze nikwazi ukuphendula bonke ngabanye.” (Kolose 4:6) Nanini na sithethelela iinkolelo zethu, sifuna ukwenza njalo “ngomoya wobulali nentlonelo enzulu,” kaloku siyabathanda abamelwane bethu.—1 Petros 3:15.
18 Naxa abantu besiba nomsindo ibe besibhebhetha isigidimi sethu, sibonisa uthando ngommelwane size sixelise umzekelo kaYesu. Xa uYesu “wayetshabhiswa, akazange aphindise atshabhise. Xa wayebandezeleka, akazange asongele.” Kunoko, uYesu wayethembele kuYehova. (1 Petros 2:23) Ngoko ke ngamaxesha onke, sibonisa ukuthobeka yaye siyasithobela esi siluleko: “Ningabuyiseli ububi ngobubi okanye ukutshabhisa ngokutshabhisa, kodwa, kunoko, sikelelani.”—1 Petros 3:8, 9.
Simele sizithande iintshaba zethu enoba zisiphatha njani na
19. Sifanele siziphathe njani iintshaba zethu?
19 Ukuthobeka kuya kusinceda sikwazi ukuthobela amazwi kaYesu athi: “Nivile ukuba kwathiwa, ‘Uze umthande ummelwane wakho, uluthiye utshaba lwakho.’ Ke mna, ndithi kuni: Qhubekani nizithanda iintshaba zenu, nibathandazele abo banitshutshisayo ukuze nizingqine ningoonyana boYihlo osemazulwini, ekubeni elenza ilanga lakhe liphume kubantu abangendawo nabalungileyo nemvula eyinisa kubantu abangamalungisa nabangengomalungisa.” (Mateyu 5:43-45) Njengabakhonzi bakaThixo, simele sizithande iintshaba zethu enoba zisiphatha njani na.
20. Sazi njani ukuba abantu abathanda uThixo nommelwane baya kuzalisa umhlaba? (Jonga umfanekiso osekuqaleni.)
20 Ngamaxesha onke, sifanele sibonise ukuba siyamthanda uYehova nommelwane. Nakuba abantu besichasa, siyabanceda xa besengxakini. Umpostile Pawulos wathi: “Musani ukuba natyala lanto nakubani na, ngaphandle kwelokuthandana; kuba lowo ulithandayo idlelane lakhe uwuzalisekisile umthetho. Kuba uluhlu lwemithetho oluthi, ‘Uze ungakrexezi, Uze ungabulali, Uze ungebi, Uze ungakhanuki,’ nawo nawuphi na omnye umyalelo okhoyo, ushwankathelwa ngeli lizwi, lokuba, ‘Uze umthande ummelwane wakho njengawe siqu.’ Uthando alusebenzi bubi kummelwane kabani; ngoko ke uthando lukukuzaliseka komthetho.” (Roma 13:8-10) Kweli hlabathi lahluleleneyo, linobundlobongela nelingendawo lilawulwa nguSathana, abakhonzi bakaThixo bayabathanda abamelwane babo. (1 Yohane 5:19) Emva kokuba uYehova etshabalalise uSathana, iidemon zakhe neli hlabathi lingendawo, umhlaba uya kuzaliswa ngabantu abanothando. Baya kusikeleleka nyhani abantu abamthandayo uYehova nommelwane!


text:
Chapter 1
1 Incwadi yomlibo wokuzalwa kukaYesu Kristu, unyana kaDavide, unyana ka-Abraham.
2 UAbraham wazala uIsake; uIsake ke wazala uYakobi; uYakobi wazala uYuda nabazalwana bakhe;
3 uYuda wazala uPeretse noZera ngoTamare; uPeretse wazala uHetseron; uHetseron wazala uAram;
4 uAram wazala uAminadabhi; uAminadabhi wazala uNashon; uNashon wazala uSalemon;
5 uSalemon wazala uBhohazi ngoRahabhi; uBhohazi wazala uObhede ngoRute; uObhede wazala uYese;
6 uYese wazala uDavide ukumkani. UDavide ke ukumkani wazala uSolomon ngobengumkaUriya;
7 uSolomon wazala uRehabheham; uRehabheham wazala uAbhiya; uAbhiya wazala uAsa;
8 uAsa wazala uYoshafati; uYoshafati wazala uYoram; uYoram wazala u-Uziya;
9 u-Uziya wazala uYotam; uYotam wazala uAhazi; uAhazi wazala uHezekiya;
10 uHezekiya wazala uManase; uManase wazala uAmon; uAmon wazala uYosiya;
11 uYosiya wazala uYekoniya nabazalwana bakhe ngexesha lokufuduselwa kwabo eBhabhilon.
12 Emveni ke kokufuduselwa kwabo eBhabhilon, uYekoniya wazala uSalatiyeli; uSalatiyeli wazala uZerubhabheli;
13 uZerubhabheli wazala uAbhihudi; uAbhihudi wazala uEliyakim; uEliyakim wazala uAzore;
14 uAzore wazala uTsadoki; uTsadoki wazala uYakin; uYakin wazala uElihudi;
15 uElihudi wazala uElazare; uElazare wazala uMatan; uMatan wazala uYakobi;
16 uYakobi ke wazala uYosefu, indoda kaMariya, ekuthe ngaye kwazalwa uYesu, okuthiwa nguKristu.
17 Zonke izizukulwana ngoko, ezithabathela kuAbraham zizise kuDavide, zizizukulwana ezilishumi elinazine; nezithabathela kuDavide zizise ekufuduselweni kwabo eBhabhilon, zizizukulwana ezilishumi elinazine; nezithabathela ekufuduselweni kwabo eBhabhilon zizise kuKristu, zizizukulwana ezilishumi elinazine.
18 Ke kaloku ukuzalwa kukaYesu Kristu kwaye kungolu hlobo: Kwathi, akubon’ ukuba unina uMariya useleganelwe uYosefu, bengekahlangani, wafunyanwa emithi ngoMoya oyiNgcwele.
19 Wathi ke uYosefu indoda yakhe, engolilungisa, engathandi ukumhlaza ekuhleni, wanga angamala ngasese.
20 Akubon’ ukuba uyazicinga ezi zinto, naso isithunywa seNkosi sibonakala kuye ephupheni, sisithi, Yosefu, nyana kaDavide, musa ukoyika ukumthabathela kuwe uMariya, umfazi wakho; kuba oko kukhawulweyo phakathi kwakhe kungoMoya oyiNgcwele.
21 Uya kuzala unyana ke, umbize ngegama elinguYesu; kuba yena eya kubasindisa abantu bakhe ezonweni zabo.
22 Ke kaloku oku konke kwenzeke, ukuze kuzaliseke okwathethwayo yiNkosi ngomprofeti, isithi,
23 Yabonani, intombi le iya kumitha izale unyana, Bambize ngegama elinguImanuweli, oko kukuthi ngentetho evakalayo, uThixo unathi.
24 Wathi ke uYosefu, evukile ebuthongweni, wenza ngoko besimmisele ngako isithunywa seNkosi, wamthabathela kuye umfazi wakhe;
25 waza ke akamazi, wada wazala unyana wakhe wamazibulo; wambiza ke ngegama elinguYesu.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
43 Indlala yayiqatha kwelo lizwe.+
2 Kwathi bakuba begqibile ukukudla ukudla okuziinkozo ababeze nako bevela eYiputa,+ wathi uyise kubo: “Buyelani, niye kusithengela intwana yokutya.”+
3 Wathi uYuda kuye:+ “Indoda leyo yasinqonqozisa, isithi, ‘Anisayi kububona ubuso bam kwakhona ngaphandle kokuba umntakwenu ukunye nani.’+
4 Ukuba uthe wamthumela umntakwethu kunye nathi,+ sikulungele ukuhla siye kukuthengela ukutya.
5 Kodwa ukuba akumthumeli, asiyi kuhla, kuba indoda leyo yathi kuthi, ‘Anisayi kububona ubuso bam kwakhona ngaphandle kokuba umntakwenu ukunye nani.’”+
6 Wadanduluka uSirayeli wathi:+ “Yini na ukuba nindenzakalise ngokuyixelela indoda leyo ukuba ninomnye umntakwenu?”
7 Bathi bona: “Indoda leyo yabuza ngokungqalileyo ngathi nangezalamane zethu, yathi, ‘Usaphila na uyihlo?+ Ninaye na omnye umntakwenu?’ saza sayixelela ke ngokwezo zibakala.+ Besiya kwazi njani na ngokuqinisekileyo ukuba ibiza kuthi, ‘Yihlani+ nomntakwenu’?”
8 Ekugqibeleni uYuda wathi kuSirayeli uyise: “Mthumele kunye nam umfana,+ sisuke sihambe, ukuze siphile, singafi,+ thina, nawe, nabantwana bethu abancinane.+
9 Mna ndiya kummela.+ Wombiza+ esandleni sam. Ukuba andithanga ndimzise kuwe ndize ndimmise phambi kwakho, mandibe netyala kuwe ngalo lonke ixesha.
10 Kodwa ukuba besingazilazilanga, ngesesibuya okwesibini ngoku.”+
11 Ngoko uSirayeli uyise wathi kubo: “Ukuba, ke, kunjalo,+ yenzani oku: Fakani eyona mveliso intle yelizwe kwizikhongozelo zenu nize nihle nayo, niphathele indoda leyo njengesipho:+ intwana yebhalsam,+ nentwana yobusi,+ intlaka emhlophe nentlaka emnandi,+ iinkozo zepistasi neeamangile.+
12 Kwakhona, phathani imali ngokuphindiweyo esandleni senu; naloo mali yabuyiswayo emlonyeni weengxowa zenu, buyelani nayo esandleni senu.+ Mhlawumbi ibe yimpazamo.+
13 Nomntakwenu mthabatheni, ninduluke, nibuyele kwindoda leyo.
14 Ngamana uThixo uSomandla anganenza nisizeleke phambi kwendoda leyo,+ ukuze inikhululele ngokuqinisekileyo omnye umntakwenu lowo noBhenjamin. Kodwa mna, ukuba kwenzekile ndalahlekelwa ngabo, ndoba ndilahlekelwe inene!”+
15 Ngako oko amadoda lawo asithabatha eso sipho, aza athabatha nemali ephindiweyo esandleni sawo kunye noBhenjamin. Asuka ehla aya eYiputa aza ema phambi koYosefu.+
16 Wathi uYosefu akumbona uBhenjamin ekunye nabo, ngoko nangoko wathi kumphathi wendlu yakhe: “Ngenisa la madoda endlwini, uxhele izilwanyana uze ulungise,+ kuba la madoda aya kudla nam emini enkulu.”
17 Ngoko nangoko loo ndoda yenza njengoko uYosefu wayetshilo.+ Ngoko loo ndoda yawangenisa amadoda lawo endlwini kaYosefu.
18 Kodwa oyika amadoda lawo kuba engeniswe endlwini kaYosefu,+ aza athi: “Kungenxa yemali eyayisezingxoweni zethu esathi sabuya nayo ekuqaleni, le nto siziswe apha ukuze agaleleke phezu kwethu, asihlasele, aze asithabathe sibe ngamakhoboka, kwanamaesile ethu!”+
19 Ngoko ke aya kumphathi wendlu kaYosefu aza athetha naye emnyangweni wendlu,
20 athi: “Uxolo, nkosi yam! Siye sehla ngokuqinisekileyo ekuqaleni ukuza kuthenga ukutya.+
21 Kodwa sathi sakuzivula iingxowa zethu kwindawo yokuhlala esasifikele kuyo,+ suke, ngamnye wabona imali emlonyeni wengxowa yakhe, imali yethu ngomlinganiselo opheleleyo. Sithe ke masiyibuyisele ngezandla zethu.+
22 Yaye siphethe imali engakumbi ezandleni zethu, ukuze sithenge ukutya. Ngokuqinisekileyo asazi ukuba ngubani na oyifakileyo imali yethu ezingxoweni zethu.”+
23 Wathi yena: “Khululekani. Musani ukoyika.+ UThixo wenu noThixo kayihlo uninike ubuncwane ezingxoweni zenu.+ Imali leyo yenu ize kum kuqala.” Emva koko wabakhuphela uSimeyon.+
24 Yandula ke loo ndoda yawangenisa amadoda lawo endlwini kaYosefu yaza yawanika amanzi okuhlamba iinyawo,+ yanika namaesile awo into yokutya.+
25 Alungisa isipho+ awayeza kusinika uYosefu ukufika kwakhe emini enkulu, kuba ebeve kusithiwa aya kudla isonka khona.+
26 Uthe akungena endlwini uYosefu, amzisela endlwini isipho esasisesandleni sawo, aza aqubuda kuye emhlabeni.+
27 Emva koko wawabuza impilo waza wathi:+ “Uphilile na yena uyihlo, indoda eyalupheleyo enanithethe ngayo? Usadla ubomi na?”+
28 Bathi: “Ubawo, umkhonzi wakho, uphilile. Usadla ubomi.” Bandula ke bathoba baqubuda.+
29 Wathi akuphakamisa amehlo akhe waza wabona uBhenjamin umntakwabo, unyana kanina,+ wathi: “Nguye na lo umninawa wenu omncinane, ebenithethe ngaye kum?”+ Waza wongeza wathi: “Ngamana uThixo angakubabala,+ nyana wam.”
30 Wakhawuleza ke ngoku uYosefu, kuba zavuseleleka iimvakalelo zakhe ngenxa yomntakwabo,+ waza wakhangela indawo angalilela kuyo, wangena kwigumbi elingaphakathi, zasuka zathi waxa iinyembezi apho.+
31 Emva koko wahlamba ubuso bakhe, waphuma ezibambile, waza wathi:+ “Bekani ukudla.”+
32 Bambekela yedwa, bababekela bodwa bona, bawabekela odwa namaYiputa awayesidla naye; ngokuba amaYiputa ayengenakudla isidlo namaHebhere, kuba yinto ecekisekayo leyo kumaYiputa.+
33 Bahlala phambi kwakhe, owamazibulo ngokwelungelo lakhe lobuzibulo+ noyena mncinane ngokobuncinane bakhe; aza ajongana amadoda lawo ethe manga.
34 Aselwa izahlulo ezisuka phambi kwakhe, kodwa wayesiphindaphinda kahlanu isahlulo sikaBhenjamin kunezahlulo zabo bonke abanye.+ Badla baza basela naye, bada banela.+
Yithumele
Yithumele
Genesis 43
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=43&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D43%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INDLELA YOKUPHILA YAMAKRISTU
Khawuzame Nje Unyaka Ube Mnye
Uzame ntoni? Ubuvulindlela obuthe ngxi! Uya kunandipha iintsikelelo ezininzi!—IMi 10:22.
NGOKUBA NGUVULINDLELA, UNGAKWAZI. . .
ukuba nobuchule njengomvangeli uze ubunandiphe ngakumbi ubulungiseleli
ukomeleza ubuhlobo bakho noYehova. Okukhona uthetha ngaye kwabanye, kokukhona uya kuziqonda nangakumbi iimpawu zakhe ezimangalisayo
ukwaneliseka ngenxa yokuba ubeka izilangazelelo zoBukumkani kuqala kunezakho uze ube novuyo olufumaneka ngenxa yokuzincama kwakho ngenxa yabanye. —Mat 6:33; IZe 20:35
ukuya kwintlanganiso yoovulindlela eqhutywa ngumveleli wesiphaluka ebudeni botyelelo, intlanganiso ekhethekileyo ehambelana nendibano yesiphaluka nakwiSikolo Senkonzo Yobuvulindlela
ukuba namathuba angakumbi okuqalisa uze uqhube izifundo zeBhayibhile
ukuchitha ixesha elingakumbi nabanye oshumayela nabo, unandiphe nokukhuthazana nabo.—Rom 1:11, 12


text:
Okwenzeka Ehlabathini
EItali
Ngo-2011 eItali kwathengwa iibhayisekile kakhulu kuneemoto. Ezinye izizathu zoku kukuxenga-xenga kwezoqoqosho nokuntinga kwamaxabiso epetroli nawokulungisa iimoto. Ukanti zona iibhayisekile akubizi mali ingako ukuzilungisa yaye kulula nokuzisebenzisa.
EArmenia
INkundla YaseYurophu Elwela Amalungelo Abantu ifumanise ukuba urhulumente waseArmenia uye akawahlonela amalungelo abafana abangamaNgqina kaYehova abayi-17, ababebanjelwe ukwala ukufak’ isandla kwinkonzo karhulumente eyayiphantsi kwabezomkhosi. Kwafuneka urhulumente ahlawule umonakalo kunye neendleko zamagqwetha.
EJapan
Kubantwana abaye bazizisulu zokuxhatshazwa ngenxa yeewebhsayithi zokuncokola, bayi-63 pesenti abaye abalunyukiswa ngabazali ngeengozi zezi webhsayithi. Kumatyala ayi-599 okuxhatshazwa kwabantwana, i-74 pesenti yabarhanelwa yavuma ukuba eyona njongo yokusebenzisa ezi webhsayithi yayikukulala nabantwana.
ETshayina
Kwilinge lokuphelisa ukuxinana kweemoto endleleni, iidolophu ezinkulu zinciphisa ukubhaliswa kweemoto ezintsha. Ngokomzekelo, eBeijing kubhaliswa iimoto eziyi-240 000 kuphela ngonyaka. NgoAgasti 2012, kubantu abayi-1 050 000 abafaka izicelo, kwamkelwa eziyi-19 926, nto leyo ethetha ukuba kwezo zicelo kuye kwamkelwa esi-1 kweziyi-53.


text:
Singakoyisa Njani Ukungazithembi?
USANA olubomvu luye lubonakale lungenakukwazi ukuzenzela nto. Xa sasizalwa, sasixhomekeke ngokupheleleyo kubazali bethu. Sathi sakukwazi ukuhamba, sadibana nabantu esingabaziyo abade kunathi. Babesoyikisa, kodwa ke kube bhetele xa sikunye nabazali bethu. Sasiziva sikhuselekile xa sibanjwe sisandla sikamama okanye sikatata.
Xa sasikhula, ukuzithemba kwethu kwakuxhomekeke kuthando nokhuthazo lwabazali bethu. Xa sibona ukuba siyathandwa ngabazali bethu, sasiye sizithembe kakhulu. Xa besincoma, sasiye sizithembe nangakumbi size siphucule.
Njengoko sikhula, saye sanabahlobo abasenza sizithembe ngakumbi. Sasikhululeka xa sikunye nabo, babebangela ukuba singoyiki nto nasesikolweni.
Yonke le nto isichazela indlela abemele ukuba ukhula ngayo umntwana. Abanye abantwana banabahlobo abambalwa, kwaye abaninzi abakhathalelwa kangako ngabazali. UMelissa * uthi: “Xa ndibona iifoto zentsapho eyonwabileyo isenza izinto kunye, ndiye ndithi, ‘Akwaba nam ndandikhule ngolu hlobo.’” Mhlawumbi nawe ucinga ngale ndlela.
IINGXAKI ZOKUKHULA UNGAZITHEMBANGA
Kusenokwenzeka ukuba wawungazithembanga ngexesha lokufikisa kwakho. Mhlawumbi wawungakhuthazwa kwaye ungathandwa ngokwaneleyo. Kusenokwenzeka ukuba ukhumbula indlela ababehlala besilwa ngayo abazali bakho, nto leyo eyabangela ukuba uphele umtshato wabo, waza wena ngempazamo wacinga ukuba nguwe obangele ukuba bohlukane. Mhlawumbi omnye wabazali bakho wayede athethe amazwi ahlabayo okanye akungombe.
Uye enze ntoni umntwana ongazithembanga? Abanye baye babalekele kwiziyobisi okanye bazintyintye ngotywala besebancinci. Abanye bazidibanisa namaqela emigulukudu ukuze bazive bamkelekile. Kanti abanye basenokuthandana namakhwenkwe okanye namantombazana kuba nje befuna ukuthandwa. Kodwa akufane kwenzeke ukuba bathandane ixesha elide, nto leyo ebangela ukuba bangazithembi nangakumbi.
Ulutsha olufikisayo olungangeniyo kwezi ngxaki nalo lusenokukhula luzijongela phantsi. UAna uthi: “Ndandizixelele ukuba akukho yam kuba umama wayesoloko esitsho. Andikhumbuli endincoma okanye ethetha amazwi othando kum.”
Asiyondlela esikhuliswe ngayo kuphela ebangela ukungazithembi. Esinye isizathu ingakukuphela kabuhlungu komtshato, iingxaki zokwaluphala, nokuxhalabela indlela esikhangeleka ngayo. Nokuba siyintoni isizathu, ukungazithembi kusenokubangela ukuba singonwabi size siphelelwe nangabahlobo. Singenza ntoni ukuze sikoyise ukungazithembi okunjalo?
UTHIXO USIKHATHALELE
Kufuneka sazi ukuba uncedo lukhona. Sonke sinaye umntu onokusinceda, nokufunayo ukusinceda—uThixo ngokwakhe.
Esebenza umprofeti uIsaya, uThixo wathetha la mazwi: “Musa ukoyika, kuba ndinawe. Musa ukubhekabheka, kuba ndinguThixo wakho. Ndiza kukuqinisa. Ndiza kukunceda ngokwenene. Ndiza kukubamba nkqi ngokwenene ngesandla sam sasekunene sobulungisa.” (Isaya 41:10, 13) Ngokwenene kuyasithuthuzela ukwazi ukuba uThixo ukulungele ukusingcambazisa! Asinaso tu isizathu sokuxhalaba!
IBhayibhile isixelela ngabakhonzi bakaThixo ababexhalabile kodwa bafunda ukubamba isandla sikaThixo. UHana, umama kaSamuweli, wayezibona kungekho yakhe kuba wayengafumani bantwana. Kwakudla ngokuhlekiswa ngaye kuba engafumani bantwana. Ngenxa yoko, uHana wayengadli kwaye wayesoloko elila. (1 Samuweli 1:6, 8) Kwathi emva kokuba ethandaze kuThixo, wayeka ukuxhalaba.—1 Samuweli 1:18.
Nomdumisi uDavide wayekhe angazithembi. Kangangeminyaka uKumkani uSawule wayezama ukumbulala. UDavide wasinda izihlandlo ezininzi ekubulaweni, ibe ngamanye amaxesha wayekhe onganyelwe ziingxaki awayenazo. (INdumiso 55:3-5; 69:1) Sekunjalo wabhala wathi: “Xa kukho uxolo ndiya kungqengqa ndize ndilale ngoxolo, kuba nguwe wedwa, Yehova, ondenza ndihlale ndinqabisekile.”—INdumiso 4:8.
Bobabini uHana noDavide balahlela umthwalo kuYehova, ibe wabaxhasa. (INdumiso 55:22) Singayenza njani thina loo nto?
IINDLELA EZINTATHU ZOKUSENZA SIZITHEMBE
1. Funda ukumthemba uYehova uBawo wethu.
UYesu wathi simele simazi uYise, “okuphela koThixo oyinyaniso.” (Yohane 17:3) Umpostile uPawulos wasiqinisekisa ukuba ‘akakude kuye ngamnye wethu.’ (IZenzo 17:27) UYakobi wathi: “Sondelani kuThixo, naye uya kusondela kuni.”—Yakobi 4:8.
Ukwazi ukuba sinoBawo osithandayo nosikhathaleleyo kubalulekile kuba kusenza sithobe amaxhala. Ewe kona kusenokuthatha ixesha ukuthembela kuYehova, kodwa abaninzi bakufumanise kuluncedo. UCaroline uthi: “Xa uYehova waba nguTata wam, ndafumana umntu endandinokuphalaza imbilini yam kuye ngokukhululekileyo. Kwatsho kwathi xibilili.”
URachel uthi: “NguYehova owandincedayo ndakwazi ukuzithemba xa ndashiywa ngabazali bam, ndandiye ndithethe naye ndimcele andincede. Kwaye wandinceda.” *
2. Zifumanele intsapho ethanda uThixo.
UYesu wayalela abafundi bakhe ukuba baphathane njengabazalwana noodade. Wathi kubo: “Nonke nina ningabazalwana.” (Mateyu 23:8) Wayefuna abalandeli bakhe bathandane baze babe yintsapho enkulu ethanda uThixo.—Mateyu 12:48-50; Yohane 13:35.
Amabandla amaNgqina kaYehova azama ngokunyanisekileyo ukuba yintsapho efudumeleyo neyonwabileyo. (Hebhere 10:24, 25) Abaninzi baye bafumanisa ukuba iintlanganiso zamaKristu zinjengeyeza eliphilisa amanxeba.
UEva uthi: “Ndandinomhlobo wokwenene ebandleni, owayeyiqonda intlungu endandikuyo. Wayendiphulaphula, endifundela kwaye ethandaza kunye nam. Wayeqiniseka ukuba andindedwa. Wayendinceda ndiphalaze imbilini yam kuye. Ukuxhaswa nguye kwandenza ndazithemba kakhulu.” URachel uthi: “Ebandleni ndafumana umama notata. Bandenza ndaziva ndithandwa ndaza ndazithemba.”
3. Bathande abanye uze ube nobubele.
Ukubathanda nokuba nobubele kwabanye kwenza ubuhlobo buqine. UYesu wathi: “Kunoyolo ngakumbi ukupha kunokwamkela.” (IZenzo 20:35) Okukhona sithanda abantu kokukhona siya kuphiwa. UYesu wathi kubafundi bakhe: “Ziqheliseni ukupha, yaye abantu baya kunipha.”—Luka 6:38.
Xa sibathanda abantu, nabo besithanda, siya kuzithemba ngakumbi. Njengokuba iBhayibhile isitsho, “uthando aluze lutshitshe.” (1 Korinte 13:8) UMaría uthi: “Ndiyazi ukuba izinto ezimbi endizicingayo ngesiqu sam azikho njalo. Ndiyakulumkela ukusoloko ndizicingela kakubi ngokunceda abanye, ndingacingi ngesiqu sam. Ndihlala ndivuya xa ndisenzela abantu izinto.”
UKUKHUSELEKA KWABANTU BONKE
Ezi zinto sithethe ngazo aziyomimangaliso izisa isiqabu kunoko zenza umahluko omkhulu. UCaroline uthi: “Ndikhe ndingazithembi. Kodwa eyona nto ndiyiqondayo kukuba ndixabisekile. Ndiyazi ukuba uThixo undikhathalele ibe ndinabahlobo bokwenene abandenza ndizithembe.” URachel naye ubona ngale ndlela kuba uthi: “Ndikhe ndingonwabi. Kodwa ndinabazalwana noodade endifumana kubo amacebiso okubona izinto ngenye indlela. Ngaphezu kwako konke, ndinoBawo wasezulwini endithetha naye yonke imihla. Loo nto yenza umahluko omkhulu.”
IBhayibhile isixelela ngehlabathi elitsha elizayo apho wonke umntu eza kuhlala ekhuselekile
Sikhona nesicombululo esihlala sisebenza. IBhayibhile isixelela ngehlabathi elitsha elizayo apho wonke umntu eza kuhlala ekhuselekile. ILizwi likaThixo lithembisa oku: “Kwaye okunene baya kuhlala, ngamnye phantsi komdiliya wakhe naphantsi komkhiwane wakhe, yaye akuyi kubakho bani ubangcangcazelisayo.” (Mika 4:4) Ngelo xesha, akukho mntu uya kusenza soyike okanye asenzakalise. Nezinto ezibuhlungu ezasehlela kwixesha elidluleyo ‘asiyi kuzikhumbula.’ (Isaya 65:17, 25) UThixo noNyana wakhe uKristu uYesu, baya kumisela “ubulungisa bokwenyaniso.” Imiphumo yoko iya kuba ‘kukuzola nonqabiseko.’—Isaya 32:17.
^ isiqe. 5 Onke amagama atshintshiwe.
^ isiqe. 21 AmaNgqina kaYehova aqhubela abantu abanomdla wokusondela kuThixo izifundo zeBhayibhile zasimahla.
Funda Okungakumbi
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?


text:
UKUSHUMAYELA NOKUFUNDISA EHLABATHINI LONKE
Amazwe AseYurophu
AMAZWE 47
ABEMI 741 892 871
ABAVAKALISI 1 601 915
IZIFUNDO ZEBHAYIBHILE 862 555
“Awulahlekanga?”
Ibhinqa laseSomalia elihlala eSweden lamenyelwa kwiintlanganiso eHolweni yoBukumkani ibe lagqiba ekubeni liye. Izinto azizange zihambe kakuhle. Akukho nokuba abe mnye umntu owalamkelayo; abantu abalapho basuka nje balijonga. Laliziva lingakhululekanga. Umntu othile owaphawulayo ukuba alikhululekanga walibuza, “Awulahlekanga?”
Lathi: “Ewe, nam ndicinga njalo!” Emva koko lahamba. Xa eli bhinqa laphinda ladibana nala maNgqina ayelimemile, lacaphuka laza lawaxelela ukuba alizi kuphinda liy’ apho. Azibuza ukuba kwenzeke ntoni, kuba awakhumbuli elibona eHolweni yoBukumkani. Emva kokuba bencokole, abona ukuba laliye ecaweni.
La maNgqina alikhuthaza ukuba liphinde liye eHolweni yoBukumkani. Lavuma ukuba liza kuya, kodwa lathi alizi kuhlala ngaphezu kwemizuzu eyi-10 ukuba liziva lingakhululekanga. Noko ke, xa lalingena eHolweni yoBukumkani, lamkelwa ngumntu wonke. Lakuvuyela ukuba kwiintlanganiso kangangokuba laba ngumntu wokugqibela ukuphuma eHolweni yoBukumkani. Ukususela ngoko, liya rhoqo kwiintlanganiso ibe ngoku libhaptiziwe.
Wachola Isimemo Esitratweni
UStergios, ngumfana ohlala eGrisi. Xa wayevela emsebenzini ngenye intseni, wakhetha ukuhamba ngesitrato esahlukileyo kuneso aqhele ukuhamba ngaso. UStergios wabona into eyatsala amehlo akhe esitratweni. Yayisisimemo seSikhumbuzo sokufa kukaKristu. Sasinombuzo othi: “Umjonga njani uYesu?” UStergios wonqena ukusichola esi simemo kuba kwakukho abantu. Ukufika kwakhe ekhaya wacinga ngombuzo okwisimemo ibe wayefuna ukwazi okungakumbi.
UStergios wayeza kudibana nabahlobo bakhe ngaloo mva-kwemini. Endleleni eya kubo, wahamba ngesitrato awayebone kuso isimemo, enethemba lokuba uza kufika sisekhona. Sasisekhona, kodwa waphinda wonqena ukusichola kuba kwakusekho abantu. Emva kokuba edibene nabahlobo bakhe, endleleni egodukayo uStergios waya ngqo kwesa sitrato sinesimemo ibe sasisekhona. Wasichola waza wasifunda. Wagqiba ekubeni aye eSikhumbuzweni.
Emva kweSikhumbuzo, uStergios wavuma ukufundiswa iBhayibhile ekhayeni lakhe. Waqalisa ukuya kwiintlanganiso ibe wenza inkqubela ebandleni. Wabhaptizwa kwindibano ekhethekileyo yosuku olunye ngoMatshi 2013.
Inkqubo Kanomathotholo Yakhulisa Umdla
NgoJanuwari 2010, omnye umzalwana waseCopenhagen, eDenmark, ogama linguFinn wathatha iimagazini zakhe waza waphuma ukuze nje olule imilenze. Njengoko wayehamba kwesinye isitrato, wabona enye indoda esele ikhulile isiza ngakuye. Lo mzalwana wayihambisela iimagazini zikaDisemba 2009, ezazinamanqaku aliqela athetha ngeKrismesi. Yathi nje isakuvul’ umlomo, uFinn weva ilizwi layo waza wayiqonda ngoko nangoko ukuba ingubani. Yayingumsasazi kanomathotholo ofunde wayityekeza. Ngosuku olulandelayo, uFinn waphulaphula inkqubo yale ndoda waza wothuswa kukuyiva isithi iye yamkela iimagazini. Emva koko yafunda iinxalenye ezithile zala manqaku kunomathotholo. Phakathi kwezinye zezinto eyazifundayo, yayingumba wenkwenkwezi engaqondakaliyo eyavela ngexesha uYesu awazalwa ngalo. Yavuma ukuba le nkwenkwezi yayithunyelwe nguSathana uqobo.
Evuyiswa yindlela ezi magazini ezamkelwa ngayo, uFinn wagqiba ekubeni atyelele lo msasazi. Kwincoko ababa nayo, uFinn wabuza ukuba ayinakwenzeka na into yokuba kubekho inkqubo kanomathotholo ethetha ngemixholo yeBhayibhile. Wafumana impendulo encumisayo kwiiveki ezimbini emva koko. Kwabakho iinkqubo ezingaphezu kweziyi-30 zeeyure ezimbini ezazithetha ngamaNgqina kaYehova neBhayibhile. Lo msasazi kunye noFinn babekhetha umxholo bawuxubushe baze baphendule imibuzo emininzi yabantu ababefowuna kule nkqubo.
Omnye umphulaphuli wafowunela umntu osemaqosheni kwesi sitishi sikanomathotholo waza wamnika inombolo yakhe. Wayefuna abazalwana bamfowunele. Kwenzeka njalo ke. Kwakusele kudlule iminyaka emininzi lo mphulaphuli esiva abahlobo nentsapho yakhe ithetha kakubi ngamaNgqina kaYehova, kodwa ngoku wayeka ukungawathandi amaNgqina ngenxa yezi nkqubo zikanomathotholo. Wafundiswa iBhayibhile ibe ngo-2013 waya kwiSikhumbuzo nakwintetho ekhethekileyo. Uya kuzo zonke iintlanganiso zangeCawa ibe ugqabaza kamnandi kwiSifundo seMboniselo. Kukho nabanye abantu abakule ngingqi abaye banomdla enyanisweni ngenxa nje yezi nkqubo zikanomathotholo.
Isimemo Wasifaka Phantsi Komnyango
Yayilusuku lokugqibela lwendibano yesithili eItaly. Njengoko uLucio wayevalelisa kubahlobo bakhe, esinye isibini sasondela ngakubo. ULucio wabuza esi sibini ukuba sikweliphi ibandla. Sathi: “Akukho bandla sisuka kulo.”
ULucio wabuza: “Nimenywe ngubani?”
Sathi: “Sizizele.”
Ngoku uLucio waba nomdla, ibe wabuza, “Ukuba anikhathazeki ndicela ukubuza ukuba yintoni enenze neza?”
Sathi, “Safumana isimemo phantsi komnyango ibe sagqiba ekubeni size.”
Xa bachazela uLucio apho bahlala khona, uEster unkosikazi wakhe wathi: “Sashiywa ndim eso simemo! Yayilusuku lokugqibela lwephulo lokuhambisa izimemo, ibe ndacinga ukuba kunokuba ndizilahle izimemo ezingasebenzanga mandizifake ngaphantsi kweminyango yamakhaya angenabantu.” Emva kokuba sifumene isimemo, esi sibini sagqib’ ekubeni sithathe uhambo oluya kwiHolo leNdibano siphulaphule ucwangciso ngeCawa elandelayo. Emva kokuba bencokole ixeshana, uLucio noEster bamema esi sibini kwisidlo ekhayeni labo ibe baqhubeka nencoko. Esi sibini savuma ukufundiswa iBhayibhile. Sisilungiselela kakuhle isifundo, ibe ngoku siyaya size sigqabaze kwiintlanganiso.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Mhla wagqiba uMoses ukumisela umnquba+ wawuthambisa waza wawungcwalisa+ nempahla yawo yonke nesibingelelo neempahla zaso zonke. Ngoko wazithambisa waza wazingcwalisa.+
2 Zandula ke izikhulu zakwaSirayeli,+ iintloko zezindlu zooyise, ezazizizikhulu zezizwe nezazisongamela abo babhaliswayo, zenza umnikelo,+
3 zawuzisa umnikelo wazo phambi koYehova, iinqwelo ezinophahla zantandathu neenkomo ezilishumi elinesibini, yayinqwelo kwizikhulu ezibini, yayinkunzi yenkomo kuso ngasinye; zazisondeza phambi komnquba.
4 Wathi uYehova kuMoses mayela noku:
5 “Kwamkele oku kuzo, kusetyenziselwe ukuphumeza inkonzo yasententeni yokuhlangana, uze ukunike abaLevi, elowo ngokwenkonzo yakhe.”
6 Wazamkela ke uMoses iinqwelo neenkomo waza wazinika abaLevi.
7 Oonyana bakaGershon wabanika iinqwelo ezimbini neenkomo ezine ngokwenkonzo yabo,+
8 waza oonyana bakaMerari wabanika iinqwelo ezine neenkomo ezisibhozo ngokwenkonzo yabo,+ esandleni sikaItamare unyana ka-Aron umbingeleli.+
9 Kodwa bona oonyana bakaKohati akabanikanga nto, ngokuba babekhonza kwindawo engcwele.+ Kwaye bona babethwala ngegxalaba.+
10 Ngoko ke izikhulu zenza umnikelo wazo wokusungulwa+ kwesibingelelo ngomhla wokuthanjiswa kwaso, zaza zawusondeza izikhulu umnikelo wazo phambi kwesibingelelo.
11 Ngako oko wathi uYehova kuMoses: “Masibe sinye isikhulu ngosuku esisondeza umnikelo waso wokusungulwa kwesibingelelo, ize ibe sesinye isikhulu ngolunye usuku.”+
12 Ngoko ke owawusondezayo umnikelo wakhe ngosuku lokuqala yaba nguNashon+ unyana ka-Aminadabhi wesizwe sakwaYuda.
13 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele,+ zozibini zizele ngumgubo ocolekileyo womnikelo wokudla okuziinkozo ogalelwe ioli;+
14 yanye indebe yegolide eziishekele ezilishumi, izele sisiqhumiso;+
15 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
16 lalinye itakane lebhokhwe lomnikelo wesono;+
17 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaNashon unyana ka-Aminadabhi.+
18 Ngosuku lwesibini uNetaneli+ unyana kaTsuware, isikhulu sakwaIsakare, wenza umnikelo.
19 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
20 yanye indebe yegolide eziishekele ezilishumi, izele sisiqhumiso;
21 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
22 lalinye itakane lebhokhwe lomnikelo wesono;+
23 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaNetaneli unyana kaTsuware.
24 Ngosuku lwesithathu yaba sisikhulu soonyana bakaZebhulon, uEliyabhi+ unyana kaHelon.
25 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo ogalelwe ioli;
26 yanye indebe yegolide eziishekele ezilishumi, izele sisiqhumiso;
27 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
28 lalinye itakane lebhokhwe lomnikelo wesono;+
29 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaEliyabhi unyana kaHelon.+
30 Ngosuku lwesine yaba sisikhulu soonyana bakaRubhen, uElitsure+ unyana kaShedeyure.
31 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
32 yanye indebe yegolide eziishekele ezilishumi, izele sisiqhumiso;
33 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
34 lalinye itakane lebhokhwe lomnikelo wesono;+
35 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaElitsure unyana kaShedeyure.+
36 Ngosuku lwesihlanu yaba sisikhulu soonyana bakaSimeyon, uShelumiyeli+ unyana kaTsurishadayi.
37 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
38 yanye indebe yegolide eziishekele ezilishumi, izele sisiqhumiso;
39 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
40 lalinye itakane lebhokhwe lomnikelo wesono;+
41 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaShelumiyeli unyana kaTsurishadayi.+
42 Ngosuku lwesithandathu yaba sisikhulu soonyana bakaGadi, uEliyasafu+ unyana kaDehuweli.
43 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
44 yanye indebe yegolide eziishekele ezilishumi, izele sisiqhumiso;+
45 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
46 lalinye itakane lebhokhwe lomnikelo wesono;+
47 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaEliyasafu unyana kaDehuweli.+
48 Ngosuku lwesixhenxe yaba sisikhulu soonyana bakaEfrayim, uElishama+ unyana ka-Amihudi.
49 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
50 yanye indebe yegolide eziishekele ezilishumi, izele sisiqhumiso;
51 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
52 lalinye itakane lebhokhwe lomnikelo wesono;+
53 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaElishama unyana ka-Amihudi.+
54 Ngosuku lwesibhozo yaba sisikhulu soonyana bakaManase, uGamaliyeli+ unyana kaPedatsure.
55 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
56 yanye indebe yegolide eziishekele ezilishumi, izele sisiqhumiso;+
57 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
58 lalinye itakane lebhokhwe lomnikelo wesono;+
59 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaGamaliyeli unyana kaPedatsure.+
60 Ngosuku lwesithoba yaba sisikhulu+ soonyana bakaBhenjamin, uAbhidan+ unyana kaGidiyoni.
61 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
62 yanye indebe yegolide eziishekele ezilishumi, izele sisiqhumiso;
63 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
64 lalinye itakane lebhokhwe lomnikelo wesono;+
65 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo ka-Abhidan unyana kaGidiyoni.+
66 Ngosuku lweshumi yaba sisikhulu soonyana bakaDan, uAhiyezere+ unyana ka-Amishadayi.
67 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
68 yanye indebe yegolide eziishekele ezilishumi, izele sisiqhumiso;
69 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
70 lalinye itakane lebhokhwe lomnikelo wesono;+
71 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo ka-Ahiyezere unyana ka-Amishadayi.+
72 Ngosuku lweshumi elinanye yaba sisikhulu soonyana baka-Ashere, uPagiyeli+ unyana kaOkeran.
73 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
74 yanye indebe yegolide eziishekele ezilishumi, izele sisiqhumiso;+
75 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
76 lalinye itakane lebhokhwe lomnikelo wesono;+
77 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo kaPagiyeli unyana kaOkeran.+
78 Ngosuku lweshumi elinesibini yaba sisikhulu soonyana bakaNafetali, uAhira+ unyana kaEnan.
79 Umnikelo wakhe waba sisitya esinye sesilivere, esibunzima baso bulikhulu elinamashumi mathathu eeshekele, sasinye isitya sesilivere esiziishekele ezingamashumi asixhenxe ngokweshekele yendawo engcwele, zozibini zizele ngumgubo ocolekileyo womnikelo wokudla okuziinkozo+ ogalelwe ioli;
80 yanye indebe yegolide eziishekele ezilishumi, izele sisiqhumiso;+
81 lalinye ithole lenkomo eliyinkunzi, yanye inkunzi yegusha, yanye inkunzi yemvana ekunyaka wayo wokuqala, zaba zezomnikelo otshiswayo;+
82 lalinye itakane lebhokhwe lomnikelo wesono;+
83 ezombingelelo wobudlelane+ zaba mbini iinkomo, zantlanu iinkunzi zeegusha, zantlanu iinkunzi zeebhokhwe, zantlanu iinkunzi zeemvana nganye kuzo inonyaka ubudala. Nguwo lowo umnikelo ka-Ahira unyana kaEnan.+
84 Nguwo lowo umbingelelo wokusungulwa+ kwesibingelelo ngomhla wokuthanjiswa kwaso, zizikhulu+ zakwaSirayeli: zaba lishumi elinesibini izitya ezikhulu zesilivere, zalishumi elinesibini nezitya ezincinane zesilivere,+ zalishumi elinesibini neendebe zegolide;
85 salikhulu elinamashumi mathathu eeshekele isitya ngasinye esikhulu sesiliverere, saza sangamashumi asixhenxe isitya ngasinye esincinane, iyonke isilivere yezo zitya yaba ngamawaka amabini anamakhulu mane eeshekele ngokweshekele yendawo engcwele;+
86 zaba lishumi elinesibini iindebe zegolide+ zizele sisiqhumiso, ndebe nganye iziishekele ezilishumi ngokweshekele yendawo engcwele, iyonke igolide yezo ndebe yaba likhulu elinamashumi mabini eeshekele;
87 zizonke iinkomo zomnikelo otshiswayo+ zaba ziinkunzi ezilishumi elinesibini, neenkunzi zeegusha ezilishumi elinesibini, neenkunzi zeemvana ezinonyaka ubudala ezilishumi elinesibini neminikelo yazo yokudla okuziinkozo,+ namatakane eebhokhwe omnikelo wesono+ alishumi elinesibini;
88 yaye xa zizonke iinkomo zombingelelo wobudlelane+ zaba ziinkunzi ezingamashumi amabini anesine, iinkunzi zeegusha zaba ngamashumi amathandathu, iinkunzi zeebhokhwe zaba ngamashumi amathandathu, iinkunzi zeemvana ezinonyaka ubudala zaba ngamashumi amathandathu. Nguwo lowo umbingelelo wokusungulwa+ kwesibingelelo emva kokuthanjiswa kwaso.+
89 Wayesithi ke ngoko nanini na uMoses akungena ententeni yokuhlangana ukuze athethe naye,+ eve ilizwi lithetha kuye livela ngasentla kwesigubungelo+ esasiphezu kwetyeya yesingqino, phakathi kweekherubhi ezimbini;+ yaye wayethetha naye.
Yithumele
Yithumele
Numeri 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IJW Library Sign Language
IJW Library Sign Language yiapp esemthethweni yamaNgqina kaYehova. Idawunlowuda, igcine ize idlale iividiyo zejw.org.
Bukela iBhayibhile nezinye iincwadi eziziividiyo ngentetho yezandla. Zidawunlowudele kwifowuni yakho ukuze ukwazi ukuzibukela ungangenanga kwi-Intanethi. Uza kuyithanda imifanekiso emihle, indlela elula yokukhangela nendlela elula yokuyisebenzisa.
Indlela Elula Yokukhangela
Indawo yokuvula iBhayibhile ikuvumela ukuba ubukele iincwadi zeNguqulelo Yehlabathi Elitsha. Ungabukela ivesi nganye yeBhayibhile engekabi yonxalenye yeNguqulelo Yehlabathi Elitsha kodwa ephakathi kolunye uncwadi. Iphepha lokuqala libonisa olunye uncwadi neemuvi ezifumanekayo kwijw.org/xh.
Khawuleza Ukrwaqule IZibhalo Ezicatshulweyo
Ngoxa usabukele ividiyo, ungacofa indawo yokuvula iBhayibhile. Ividiyo iza kuma ngoxa usakhangela umbhalo. Buyela kwiphepha lokuqala ukuze uqhubeke nevidiyo.
Dawunlowuda Iividiyo Lula
Iividiyo ongekazidawunlowudi zivela zinombala ongabonakali kakuhle. Cofa kuloo vidiyo uyifunayo ukuze uzikhuphelele yona kwijw.org. Cofa indawo yokudawunlowuda zonke ukuze ufumane zonke iividiyo ezikhoyo. Ukuze ukhuphe ividiyo ongayifuniyo kwifowuni yakho, cofa kuyo uyicinezele.
Ubungakanani Bezinto Ozidawunlowudayo
Ungakhetha enokuba ufuna ukuzikhuphelela iividiyo ezinkulu (ezikumgangatho ophezulu) okanye ezincinane (ezikumgangatho ongezantsi). Ukuba ifowuni okanye isixhobo osisebenzisayo sinekhadi lokugcina inkcazelo, ungazikhethela enokuba ufuna ukuzigcina kwelo khadi kusini na iividiyo ozikhuphelayo.
Kulula Ukudlala Ividiyo
Sebenzisa ezi ndlela zilula zokuhambisa ividiyo:
Ukucofa ngeminwe emibini: Ukuyidlala okanye ukuyimisa ividiyo.
Ukuhambisa umnwe wakho uye ngasekhohlo: Ukudlulela phambili.
Ukuhambisa umnwe wakho uye ngasekunene: Ukubuyela umva.
Ukuhambisa umnwe wakho uye phezulu: Ukunyusa isantya sevidiyo. (Ayenzeki kwiAndroid.)
Ukuhambisa umnwe wakho uye ezantsi: Ukunciphisa isantya sevidiyo. (Ayenzeki kwiAndroid.)
Ukucofa ngomnwe omnye: Ukuveza okanye ukufihla amaqhosha okuyidlala ividiyo.
Iyeza Kungekudala
Ikuqokelelela zonke iividiyo ozidlala qho
Ikuvezela iividiyo okhe wazidlala
Ungafumana nezinye iilwimi zentetho yezandla
Iyasebenza nangeWindows 8
Uncedo


text:
ISAHLUKO 24
Akukho Nto ‘Inokusahlula Eluthandweni LukaThixo’
1. Yiyiphi imvakalelo edimazayo abanayo abantu abaninzi, kuquka namanye amaKristu okwenyaniso?
NGABA uYehova uThixo uyakuthanda wena ngokobuqu? Bambi bayavuma ukuba uThixo uyaluthanda uluntu ngokubanzi, njengoko uYohane 3:16 esitsho. Kodwa enyanisweni bavakalelwa kukuba: ‘UThixo akanakundithanda mna ubuqu.’ KwanamaKristu okwenyaniso asenokuba nawo amathandabuzo anjalo ngamathuba athile. Idimazekile, enye indoda yathi: “Ndikufumanisa kunzima ukukholelwa ukuba uThixo undikhathalele.” Ngaba nawe ukhe ube namathandabuzo anjalo maxa wambi?
2, 3. Ngubani ofuna sikholelwe ukuba asinto yanto okanye asithandeki emehlweni kaYehova, yaye sinokuyitshitshisa njani ingcamango enjalo?
2 USathana ulangazelela ukusenza sikholelwe ukuba uYehova uThixo akasithandi yaye akasixabisi. Liyinyaniso elokuba, uSathana udla ngokubalukuhla abantu ngokubafaka impakamo nokuzidla. (2 Korinte 11:3) Kodwa uyakuvuyela ukubenza bazive bengento yanto abo babonakala bezizisulu. (Yohane 7:47-49; 8:13, 44) Ulisebenzisa kakhulu elo qhinga kule “mihla yokugqibela” yamanqam. Abantu abaninzi namhlanje bakhulele kwiintsapho ezingenawo “umsa wemvelo.” Abanye bajikelezwe ngabantu abandlongondlongo, abazingcayo nabaneentloko ezilukhuni. (2 Timoti 3:1-5) Abantu abaye bangamaxhoba empatho-mbi, ubuhlanga, okanye intiyo kangangeminyaka emininzi, basenokuvakalelwa kukuba abanto yanto okanye abathandeki.
3 Ukuba nawe uvakalelwa ngaloo ndlela, musa ukuphelelwa lithemba. Abaninzi bethu bakhe bazigxeke ngokungeyomfuneko ngamathub’ athile. Kodwa khumbula ukuba, iLizwi likaThixo lenzelwe ukuba ‘lilungelelanise izinto’ nokuba ‘libhukuqe izinto ezinqatyisiweyo.’ (2 Timoti 3:16; 2 Korinte 10:4) IBhayibhile ithi: “Siya kuziqinisekisa iintliziyo zethu phambi kwakhe ngokubhekisele kuko nakuphi na oko iintliziyo zethu ezisenokusigwebela isohlwayo kuko, ngenxa yokuba uThixo mkhulu kuneentliziyo zethu yaye uyazazi zonke izinto.” (1 Yohane 3:19, 20) Makhe sihlolisise iindlela ezine iZibhalo ezisinceda ngazo ukuba ‘siqinisekise iintliziyo zethu’ ngothando lukaYehova.
UYehova Ukuxabisile
4, 5. Umzekelo kaYesu woongqatyana ubonisa njani ukuba sixabisekile emehlweni kaYehova?
4 Okokuqala nje, iBhayibhile ifundisa ngokungqalileyo ukuba uThixo uxabisa ngamnye wabakhonzi bakhe. Ngokomzekelo, uYesu wathi: “Ngaba oongqatyana ababini abathengiswa ngengqekembe exabiso lincinane na? Kanti akukho namnye kubo oya kuwela emhlabeni ngaphandle kolwazi lukaYihlo. Nina ke, kwaneenwele ezi zentloko yenu zibaliwe zonke. Ngoko ke musani ukoyika: Nixabiseke ngaphezu koongqatyana abaninzi.” (Mateyu 10:29-31) Khawucinge nje ngoko kwakuthethwa ngaloo mazwi kwabo babephulaphule uYesu ngenkulungwane yokuqala.
5 Sisenokuzibuza isizathu sokuba umntu athenge ungqatyana. Kaloku, ngomhla kaYesu ungqatyana wayeyeyona ntaka ityiwayo yayithengiswa ngexabiso eliphantsi. Phawula ukuba ngengqekembe nje enye yexabiso elincinane, wawunokuthenga oongqatyana ababini. Kodwa kamva uYesu wathi ukuba umntu wayethenga ngeengqekembe ezimbini, wayefumana, kungekhona oongqatyana abane, kodwa abahlanu. Le ntaka elibhaso wawuyiphiwa nje ngokungathi ayinaxabiso kwaphela. Kubonakala ukuba aba ngqatyana babengenaxabiso emehlweni abantu, kodwa yena uMdali wayebagqala njani? UYesu wathi: “Akukho namnye kubo [kuquka nalo olibhaso] olibalekayo phambi koThixo.” (Luka 12:6, 7) Imele ukuba noko ngoku iya isikhanyela eyona ngongoma kaYesu. Ukuba uYehova umxabise ngaloo ndlela ungqatyana omnye, makube ke uxabiseke kangakanani yena umntu! Njengoko uYesu etshilo, uYehova wazi zonke iinkcukacha ngathi. Kwaneenwele ezi zentloko yethu zibaliwe!
6. Kutheni sinokuqiniseka ukuba uYesu wayengazibaxi izinto xa wayethetha ngokubalwa kweenwele zentloko yethu?
6 Ngaba neenwele zethu zibaliwe? Bambi basenokucinga ukuba noko uYesu wayezibaxa izinto apha. Kodwa ke, khawucinge nje ngethemba lovuko. Hayi indlela amele ukuba usazi ngokucokiseke ngayo uYehova ukuze akwazi ukuphinda asidale! Usixabise kakhulu kangangokuba ukhumbula zonke iinkcukacha, kuquka imizila yethu yemfuza kwanayo yonke inkumbulo namava esiye sawazuza ebudeni bayo yonke iminyaka. * Ngoko ukubala iinwele zethu—ngokuqhelekileyo eziba li-100 000 kwintloko nganye—kuyinto elula oko.
Yintoni UYehova Ayibonayo Kuthi?
7, 8. (a) Ziziphi iimpawu uYehova akuvuyelayo ukuzibona njengoko ehlola iintliziyo zabantu? (b) Yiyiphi eminye yemisebenzi esiyenzayo ayixabisayo uYehova?
7 Okwesibini, iBhayibhile isifundisa oko uYehova akuxabisayo kubakhonzi bakhe. Ngokuphandle nje, uyakholiswa ziimpawu zethu ezintle nangumzamo esiwenzayo. UKumkani uDavide wathi kunyana wakhe uSolomon: “UYehova uyazigocagoca zonke iintliziyo, akuqonde konke ukutyekela kweengcamango.” (1 Kronike 28:9) Njengoko uThixo ehlola iintliziyo zamawaka ezigidi zabantu kweli hlabathi lizaliswe lugonyamelo nentiyo, hayi indlela amele ukuba uvuya ngayo xa ebona intliziyo ethanda uxolo, inyaniso nobulungisa! Yintoni eyenzekayo xa uThixo ebona intliziyo emthandayo, efuna ukufunda okungakumbi ngaye nokwabelana nabanye ngolo lwazi? UYehova usixelela ukuba uyabaphawula abo baxelela abanye ngaye. Ude ‘wanencwadi yokukhumbuza yabo bonke abo bamoyikayo uYehova nabo bacinga ngegama lakhe.’ (Malaki 3:16) Iimpawu ezinjalo zixabisekile kuye.
8 Yiyiphi eminye yemisebenzi emihle ayixabisayo uYehova? Ngokuqinisekileyo yimigudu yethu yokuxelisa uNyana wakhe, uYesu Kristu. (1 Petros 2:21) Omnye umsebenzi obalulekileyo awuxabisayo uThixo ngowokusasaza iindaba ezilungileyo zoBukumkani bakhe. KwabaseRoma 10:15, sifunda oku: “Hayi indlela ezibukeka ngayo iinyawo zabo bavakalisa iindaba ezilungileyo zezinto ezilungileyo!” Ngokuqhelekileyo asidli ngakucinga ngeenyawo zethu ‘njengezibukekayo,’ okanye ezintle. Kodwa apha zifanekisela imigudu yabakhonzi bakaYehova yokushumayela iindaba ezilungileyo. Yonke imigudu enjalo mihle yaye ixabisekile emehlweni akhe.—Mateyu 24:14; 28:19, 20.
9, 10. (a) Kutheni sinokuqiniseka ukuba uYehova uyakuxabisa ukunyamezela kwethu imiqobo eyahlukahlukeneyo? (b) Yiyiphi imbono egwenxa uYehova angenayo ngabakhonzi bakhe abathembekileyo?
9 Kwakhona uYehova uyakuxabisa ukunyamezela kwethu. (Mateyu 24:13) Khumbula ukuba, uSathana ufuna ukuba umnikele umva uYehova. Suku ngalunye ohlala ngalo unyanisekile kuYehova umenza akwazi ukuluphendula ungcikivo lukaSathana. (IMizekeliso 27:11) Maxa wambi ukunyamezela akukho lula. Mihla le sijamelana nezilingo ezinjengempilo enkenenkene, iingxaki zemali, ukudandatheka, neminye imiqobo. Kwanokulinda ithuba elide kusenokudimaza. (IMizekeliso 13:12) Ukunyamezela phezu kwalo nje ucelomngeni olunjalo kuxabiseke nangakumbi kuYehova. Kungako nje uKumkani uDavide wacela uYehova ukuba agcine iinyembezi zakhe “kwintsuba” yakhe, waza ngentembelo wongezelela wathi: “Ngaba azikho encwadini yakho?” (INdumiso 56:8) Ewe, uYehova uyazixabisa yaye uyazikhumbula zonke iinyembezi nokubandezeleka esikunyamezelayo ngoxa sihlala sinyanisekile kuye. Nako oko kuxabisekile emehlweni akhe.
UYehova uyakuxabisa ukunyamezela kwethu xa sijamelene nezilingo
10 Noko ke, intliziyo enenkohliso isenokubuphikisa ubungqina obunjalo bokuba sixabisekile emehlweni kaThixo. Isenokusiqiqisa ngelithi: ‘Kodwa baninzi abanye abaqhuba kakuhle kunam. Hayi indlela amele ukuba uziva edane ngayo uYehova xa endithelekisa nabo!’ UYehova akasithelekisi nabanye; yaye akakho ngqongqo engekho nangqwabalala. (Galati 6:4) Uzigocagoca ngolwazelelelo iintliziyo zethu, yaye uyakuxabisa nakuphi na ukulunga akubonayo kuzo—nokuba kuncinane kangakanani na.
UYehova Wahlukanisa Okulungileyo Kokubi
11. Yintoni esinokuyifunda ngoYehova kwindlela awayisingatha ngayo imeko ka-Abhiya?
11 Okwesithathu, njengoko uYehova esigocagoca, ngenyameko uyahlukanisa, ekhangela oko kulungileyo sikwenzayo. Ngokomzekelo, xa uYehova wagqiba kwelokuba wonke umnombo owexukileyo kaKumkani uYerobhoham ubulawe, wayalela ukuba omnye woonyana baloo kumkani, uAbhiya, angcwatywe ngokundilisekileyo. Ngoba? “Kuba kuye kufunyenwe okuthile okulungileyo kuYehova uThixo kaSirayeli.” (1 Kumkani 14:1, 10-13) Enyanisweni, uYehova wayigocagoca intliziyo yaloo mfana waza wafumana “okuthile okulungileyo” kuyo. Nokuba kwakukuncinane okanye kungabalulekanga kangakanani oko kulungileyo, uYehova wakubona kufanelekile ukukuphawula eLizwini lakhe. Wada wakuvuza ngokuthi alenzele inceba ngomlinganiselo ofanelekileyo elo lungu linye lendlu yabawexuki.
12, 13. (a) Imeko kaKumkani uYehoshafati ibonisa njani ukuba uYehova ukhangela okulungileyo kuthi kwanaxa sisona? (b) Ngokuphathelele imisebenzi neempawu zethu ezintle, uYehova unguMzali onothando ngayiphi indlela?
12 Omnye umzekelo omhle nangakumbi ngophathelele uKumkani olungileyo uYehoshafati. Xa lo kumkani wenza isenzo sobudenge, umprofeti kaYehova wathi kuye: “Ngenxa yesi senzo umcaphukisile uYehova.” Hayi indlela amele ukuba amothusa ngayo loo mazwi! Kodwa isigidimi sikaYehova asizange siphelele apho. Saqhubeka sisithi: “Noko ke, kukho izinto ezilungileyo ezifunyenweyo kuwe.” (2 Kronike 19:1-3) Ngoko ingqumbo kaYehova yobulungisa ayizange imenze angakuboni ukulunga kuYehoshafati. Hayi indlela okwahluke ngayo oko kubantu abangafezekanga! Xa sicatshukisiwe ngabanye abantu, sisenokungakuboni ukulunga kwabo. Naxa sisona, ukuphoxeka, ukudana nokuziva sinetyala kusenokusenza singakuboni ukulunga kwethu. Noko ke, khumbula ukuba, ukuba siyaguquka ezonweni zethu size sizabalazele ukuba singaphindi sizenze, uYehova uyasixolela.
13 Njengoko uYehova ekugocagoca, uyazityeshela izono ezinjalo, kanye ngendlela umhloli wegolide awatyeshela ngayo amatye angenaxabiso. Kuthekani ngeempawu nemisebenzi yakho emihle? Kwekhu, “bubuncwane” abugcinayo ke obo! Ngaba wakha wayiphawula indlela abazali abanothando abayixabisa ngayo imizobo yabantwana babo okanye imisebenzi yabo yesikolo, maxa wambi emva kweminyaka nabantwana sebayilibala kudala? UYehova ungoyena Mzali unothando. Logama nje sihlala sithembekile kuye, akaze ayilibale imisebenzi neempawu zethu ezintle. Enyanisweni, ukugqala njengentswela-bulungisa ukuzilibala, yaye akanayo intswela-bulungisa. (Hebhere 6:10) Kwakhona usigocagoca nangenye indlela.
14, 15. (a) Kutheni ukungafezeki kwethu kungaze kumenze uYehova angakuboni ukulunga okukuthi? Zekelisa. (b) Yintoni aza kuyenza uYehova ngokulunga akubonayo kuthi, yaye ubagqala njani abantu bakhe abathembekileyo?
14 UYehova ukhangela ngaphaya kokungafezeki kwethu aze abone oko sinamandla okukufeza. Oku singakuzekelisa ngolu hlobo: Abantu abakuthandayo ukuzoba benza umzamo omkhulu wokulungisa imizobo eyonakeleyo. Ngokomzekelo, xa kwiNdlu Yemizobo yaseLondon, eNgilani, umntu othile wadubula ngompu waza wonakalisa umzobo kaLeonardo da Vinci owawuxabisa malunga nama-30 ezigidi zeedola, akukho namnye owacebisa ukuba ekubeni ngoku lo mzobo wonakalisiwe, ufanele ulahlwe. Ngoko nangoko kwaqaliswa ukulungisa loo mzobo omalunga nama-500 eminyaka ubudala. Ngoba? Ngenxa yokuba wawuxabisekile emehlweni abo bathanda imizobo. Ngaba ke wena akuxabisekanga ngakumbi na kunomzobo owenziwe ngetshokwe nangomsizi? Ngokuqinisekileyo uxabisekile emehlweni kaThixo—nokuba wonakaliswe kangakanani na kukungafezeki okuzuze ilifa. (INdumiso 72:12-14) UYehova uThixo, uMdali oligcisa wabantu, uza kubabuyisela emfezekweni bonke abo bayamkelayo inyameko yakhe yothando.—IZenzo 3:21; Roma 8:20-22.
15 Ewe, uYehova uyakubona ukulunga kuthi nakuba thina sisenokungakuboni. Yaye njengoko simkhonza, uya kukuhlakulela kukhule oko kulunga side sifezeke ekugqibeleni. Kungakhathaliseki ukuba ihlabathi likaSathana lisiphethe njani na, uYehova ubaxabisile abakhonzi bakhe abathembekileyo njengabanqwenelekayo, okanye abaxabisekileyo.—Hagayi 2:7.
UYehova Uyalubonakalisa Uthando Lwakhe
16. Bubuphi obona bungqina bukhulu bokusithanda kukaYehova, yaye sinokwazi njani ukuba esi sipho senzelwe thina ngokobuqu?
16 Okwesine, uYehova ulubonakalisa ngamandla uthando lwakhe ngathi. Ngokuqinisekileyo, idini lentlawulelo likaKristu liyeyona mpendulo inamandla kubuxoki bukaSathana bokuba asinto yanto okanye asithandeki. Masingaze silibale ukuba ukufa kabuhlungu kukaYesu kwisibonda sentuthumbo nentlungu enkulu ngakumbi eyanyamezelwa nguYehova njengoko wayebukele uNyana wakhe othandekayo esifa, oko kububungqina bokusithanda kwabo. Noko ke, ilusizi into yokuba abantu abaninzi bekufumanisa kunzima ukukholelwa ukuba esi sipho senzelwe bona ngokobuqu. Bavakalelwa kukuba abasifanelanga. Kodwa ke, khumbula ukuba umpostile uPawulos wayebatshutshisa abalandeli bakaKristu. Ukanti, wabhala wathi: ‘UNyana kaThixo wandithanda waza wazinikela ngenxa yam.’—Galati 1:13; 2:20.
17. UYehova usitsalela njani kuye nakuNyana wakhe?
17 UYehova ukungqina ukusithanda kwakhe ngokuthi ancede ngamnye wethu ukuba angenelwe kwidini likaKristu. UYesu wathi: “Akukho mntu unako ukuza kum ngaphandle kokuba uBawo, owandithumayo, amtsale.” (Yohane 6:44) Ewe, nguYehova ngokwakhe ositsalela kuNyana wakhe nakwithemba lobomi obungunaphakade. Ukwenza njani oko? Ngomsebenzi wokushumayela, ofikelela kuye ngamnye wethu, nangomoya wakhe oyingcwele, awusebenzisayo uYehova ukusinceda ukuba siziqonde yaye sizisebenzise iinyaniso zokomoya phezu kwazo nje iintsilelo nokungafezeki kwethu. Ngoko uYehova unokuthetha ngathi amazwi afanayo nalawo wawathethayo ngoSirayeli esithi: “Ndikuthandile ukusa kwixesha elingenammiselo. Kungenxa yoko le nto ndikutsalile ngobubele bothando.”—Yeremiya 31:3.
18, 19. (a) Yiyiphi indlela uYehova akubonisa ngokunzulu ngayo ukusithanda kwakhe, yaye yintoni ebonisa ukuba ulinyamekela ngokwakhe eli lungiselelo? (b) ILizwi likaThixo lisiqinisekisa njani ukuba uYehova ungumphulaphuli onovelwano?
18 Mhlawumbi lilungelo lomthandazo elenza ukuba uthando lukaYehova lusichaphazele ngokunzulu. IBhayibhile imema ngamnye wethu ukuba ‘athandaze ngokungapheziyo’ kuThixo. (1 Tesalonika 5:17) Uyaphulaphula. Ude abizwe ngokuba ‘nguMphulaphuli wemithandazo.’ (INdumiso 65:2) Eli lungelo akalinikanga nabani na ongomnye, kwanoNyana wakhe uqobo. Khawufan’ ucinge: UMdali wendalo iphela usibongoza ukuba sithandaze kuye, ngokukhululekileyo. Yaye uluhlobo olunjani lomphulaphuli? Ngaba ungumphulaphuli ongenabubele, ongenazimvakalelo, nongakhathaliyo? Akunjalo konke konke.
19 UYehova unovelwano. Luyintoni uvelwano? Omnye umKristu okhulileyo othembekileyo wathi: “Uvelwano yintlungu yakho entliziyweni yam.” Ngaba ngokwenene uYehova uyavakalelwa yintlungu yethu? Sifunda oku ngokuphathelele ukubandezeleka kwabantu bakhe amaSirayeli: “Ebudeni bokubandezeleka kwabo konke wabandezeleka.” (Isaya 63:9) UYehova akazange aphelele nje ngokukubona ukubandezeleka kwabo; waba novelwano ngabantu bakhe. Indlela awavakalelwa ngokunzulu ngayo izekeliswe ngamazwi kaYehova uqobo kubakhonzi bakhe, esithi: “Ochukumisa nina uchukumisa ukhozo lweliso lam.” * (Zekariya 2:8) Hayi indlela okumele ukuba kubuhlungu ngayo oko! Ewe, uYehova unovelwano ngathi. Xa sisentlungwini, naye uba buhlungu.
20. Yiyiphi ingcamango engalungelelananga esimele siyiphephe ukuze sithobele isiluleko esifumaneka kwabaseRoma 12:3?
20 Akakho umKristu ovuthiweyo onokubusebenzisa ubungqina obunjalo bokusithanda nokusixabisa kukaThixo njengesizathu sokuba nekratshi okanye impakamo. Umpostile uPawulos wabhala wathi: “Ngobubele obungasifanelanga endabunikwayo ndixelela wonk’ ubani apho phakathi kwenu ukuba angazicingeli ngaphezu koko amelwe kukuzicingela ngako; kodwa makacinge khon’ ukuze abe nengqondo ephilileyo, ngamnye njengoko uThixo amabele umlinganiselo wokholo.” (Roma 12:3) Enye inguqulelo ithi apha: “Ndithi kuye ngamnye wenu makangazigqali ngaphezu koko akuko ngokwenene, kodwa makazigqale ngomlinganiselo ofanelekileyo.” (A Translation in the Language of the People, by Charles B. Williams) Ngoko ngoxa sinandipha ngokupheleleyo uthando lukaBawo wethu osemazulwini, masibe nengqondo ephilileyo size sikhumbule ukuba asilufanelanga uthando lukaThixo.—Luka 17:10.
21. Bubuphi ubuxoki bukaSathana esimele siqhubeke sibugatya, yaye yiyiphi inyaniso yobuthixo esimele siqhubeke siyibethelela ezintliziyweni zethu?
21 Ngamnye wethu makenze konke okusemandleni akhe ukugatya bonke ubuxoki bukaSathana, kuquka ubuxoki bokuba asinto yanto okanye asithandeki. Ukuba amava akho ebomini akwenza uzigqale njengomntu owonakele kakhulu ukuba ungafanelwa luthando olunzulu lukaThixo, okanye uyigqale imisebenzi yakho elungileyo imincinane kakhulu kangangokuba amehlo akhe agocagocayo angabi nakuyiphawula, okanye izono zakho uzigqale zizikhulu kangangokuba nokufa koNyana wakhe oxabisekileyo kungabi nakuzigubungela, ngoko uye wafundiswa ubuxoki. Bugatye ubuxoki obunjalo ngentliziyo yakho yonke! Masiqhubeke siyibethelela ezintliziyweni zethu inyaniso echazwe emazwini aphefumlelweyo kaPawulos, athi: “Ndeyisekile kukuba nakufa nabomi nazingelosi narhulumente nazinto zilapha ngoku nazinto zizayo namandla nakuphakama nabunzulu naso nasiphi na esinye isidalwa aziyi kuba nako ukusahlula eluthandweni lukaThixo olukuye uKristu Yesu iNkosi yethu.”—Roma 8:38, 39.
^ isiqe. 6 Ngokuphindaphindiweyo iBhayibhile inxulumanisa ithemba lovuko kunye nenkumbulo kaYehova. Indoda ethembekileyo uYobhi yathi kuYehova: ‘Owu akwaba ubungandibekela umda wexesha uze undikhumbule!’ (Yobhi 14:13) UYesu wathetha ngovuko lwabo “bonke abo bakumangcwaba enkumbulo.” Oko kwakufanelekile kuba uYehova ubakhumbula ngokupheleleyo abo bafileyo anenjongo yokubavusa.—Yohane 5:28, 29.
^ isiqe. 19 Ezinye iinguqulelo kule ndinyana zibonisa ukuba lowo uchukumisa abantu bakaThixo uzichukumisa iliso lakhe okanye uchukumisa iliso likaSirayeli, kungekhona iliso likaThixo. Le mpazamo yabangelwa ngababhali abathile ababeyigqala le ndinyana njengengabonisi ntlonelo ngoThixo baza ke ngoko bayitshintsha. Esi senzo sabo siphosakeleyo sabusitha ubunzulu bovelwano lobuqu lukaYehova.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
48 NgoMowabhi+ utsho uYehova wemikhosi, uTHIXO kaSirayeli, ukuthi:+ “Yeha iNebho,+ kuba iphangiwe! IKiriyatayim+ ihlazisiwe, ithinjiwe. Indawo ephakamileyo enqabisekileyo ihlazisiwe yaye inkwantyisiwe.+
2 Akusayi kuba sabakho nayiphi na indumiso ngoMowabhi.+ EHeshbhon+ bacinge intlekele ngaye: ‘Yizani, madoda, masimnqumle angabi luhlanga.’+
“Nawe, Mademen, ufanele uthi cwaka. Ulandelwa likrele.
3 Kukho isandi sesikhalo eHoronayim,+ ukuphangwa nokwaphuka okukhulu.
4 UMowabhi udilikile.+ Abancinane bakhe bavakalisa isikhalo.
5 Kuba kwindlela enyukayo ukuya eLuhiti+ ubani unyuka elila—kuyalilwa. Kuba kwindlela ehlayo evela eHoronayim sisikhalo esibandezelayo ngenxa yokuwa+ abakuvileyo abantu.
6 “Sabani; sindisani imiphefumlo yenu,+ yaye nifanele nibe njengomthi wejunipha entlango.+
7 Ngenxa yokuba nikholose ngemisebenzi yenu nangobuncwane benu, nani niya kuthinjwa.+ Yaye ngokuqinisekileyo uKemoshe+ uya kuya ekuthinjweni,+ ababingeleli bakhe neenkosana zakhe ngaxeshanye.+
8 Umphangi uya kufika kuzo zonke izixeko,+ yaye akuyi kubakho sixeko sisindayo.+ Ngokuqinisekileyo nentili iya kutshabalala nomhlaba othe tyaba ubhujiswe, nto leyo ayithethileyo uYehova.
9 “Nikani uMowabhi umqondiso wendlela, kuba ekuweni abe ngamanxuwa uya kuphuma;+ zona kanye izixeko zakhe ziya kuba yinto nje ekhwankqisayo, kungekho bani uhlala kuzo.+
10 “Makaqalekiswe owenza uthumo lukaYehova ngokungakhathali;+ makaqalekiswe nolinqandayo ikrele lakhe egazini!
11 “AmaMowabhi ebehleli ngokukhululeka ukususela ebutsheni bawo,+ yaye asahleli engaphazamiseki kwiintsipho zawo.+ Akakhange akhutshelwe kwesinye isitya esuswa kwesinye isitya, engayanga nasekuthinjweni. Kungenxa yoko le nto incasa yawo iye yahlala injalo ngaphakathi kwawo, nevumba lawo alitshintshwanga.
12 “Ngoko ke, khangela! kuza imihla,’ utsho uYehova, ‘endiya kuthi ngayo ndithumele kuwo abathululi bezitya, yaye ngokuqinisekileyo baya kuwathulula;+ nezitya zawo baya kuziqongqotha, neengqayi zawo ezinkulu baya kuziqhekeza zibe ziingceba.
13 AmaMowabhi kuya kufuneka abe neentloni ngoKemoshe,+ kanye njengoko abo bendlu kaSirayeli baba neentloni ngeBheteli intembelo yabo.+
14 Ningathini na ukuthi: “Singamadoda omeleleyo+ namadoda anamandla emfazweni”?’
15 “‘UMowabhi uphangiwe, kwaza kwenyukelwa ezixekweni zakhe.+ Abafana bakhe ababalaseleyo behlele ekuxhelweni,’+ utsho uKumkani, ogama lakhe linguYehova wemikhosi.+
16 “Kukufuphi ukuba sifike isihelegu samaMowabhi, yona kanye intlekele yawo okunene ikhawuleza kakhulu.+
17 Bonke abo bawajikelezileyo kuya kufuneka bavelane nawo, kwanabo bonke abo balaziyo igama lawo.+ Yithini, ‘Owu hayi ukwaphuka kwentonga yamandla, umsimelelo wobuhle!’+
18 “Yihla eluzukweni, uhlale phantsi kulo unxano, wena mmi olibhinqa wentombi+ yaseDibhon;+ kuba umphangi wakwaMowabhi unyuke weza kuwe. Okunene uya kuzonakalisa iindawo zakho ezinqatyisiweyo.+
19 “Yima ngxi uze uqwalasele indlela le, mmi olibhinqa waseArohere.+ Buza osabayo nalowo ubalekayo. Yithi, ‘Kwenzeke ntoni na?’+
20 UMowabhi uhlazisiwe, kuba ungenwe lunkwantyo.+ Bhombolozani nize nidanduluke. Xelani eArnon madoda,+ ukuba uMowabhi uphangiwe.
21 Umgwebo ufikile kwilizwe elimhlaba uthe tyaba,+ eHolon naseYahatsa+ naseMefehati,+
22 naseDibhon+ naseNebho+ naseBhete-dibhlatayim,
23 naseKiriyatayim+ naseBhete-gamuli naseBhete-meyon+
24 naseKeriyoti+ naseBhotsera+ nakuzo zonke izixeko zelizwe lakwaMowabhi, ezo zikude nezo zikufuphi.
25 “‘Uphondo lukaMowabhi lunqunyulwe,+ nengalo yakhe yaphukile,’+ utsho uYehova.
26 ‘Mnxiliseni+ madoda, kuba uzigwagwisile kuYehova;+ uMowabhi ukhahleleke emhlanzweni wakhe,+ yaye uye waba sisigculelo, yena kanye.
27 “‘Akazange na noSirayeli abe sisigculelo kuwe?+ Okanye wafumaneka phakathi kwamasela aziwayo na?+ Kuba wawuhlunguzela intloko ngokufuthi kangangoko wawuthetha ngaye.
28 “‘Shiyani izixeko nize nihlale engxondorheni,+ bemi bakwaMowabhi, nibe njengehobe elenza indlwane yalo kwimimandla esemlonyeni womgongxo.’”+
29 “Silivile ikratshi lakwaMowabhi+—unekratshi kakhulu—ukuphakama kwakhe nekratshi lakhe nokuzidla kwakhe nokuphakama kwentliziyo yakhe.”+
30 “‘Mna ndiyakwazi ukuvutha komsindo wakhe,’ utsho uYehova, ‘yaye akuyi kuba ngale ndlela; intetho yakhe elilize+—okunene abayi kwenza ngaloo ndlela.+
31 Kungenxa yoko le nto ndiya kubhomboloza ngenxa kaMowabhi, ndidanduluke ngenxa kaMowabhi ephela.+ Ubani uya kudumzela ngenxa yamadoda aseKire-heres.+
32 “‘Ngaphezu kokulilelwa kweYazere+ ndiya kukulilela, mdiliya waseSibhema.+ Amahlumelo akho achumileyo awele ulwandle. Afikelele elwandle—eYazere.+ Isiqhamo+ sakho sasehlotyeni nesivuno sakho seediliya siwelwe ngumphangi.+
33 Isukile imihlali novuyo kwibhoma nakwilizwe lakwaMowabhi.+ Ndiyiphelisile iwayini kwizixovulelo zewayini.+ Akukho bani uya kuxovula ekhwaza. Ukukhwaza akuyi kuba kukukhwaza.’”+
34 “‘Ukususela kwisikhalo esiseHeshbhon+ ukuya kufikelela e-Eleyale,+ ukuya kufikelela eYahatsa+ bavakalise ilizwi labo,+ ukususela eTsoware+ ukuya kufikelela eHoronayim,+ ukusa e-Egelati-shelishiya;+ kuba kwanamanzi aseNimrim+ aya kuba ziziphanziso.
35 Ndiza kumyekisa kwaMowabhi,’ utsho uYehova, ‘lowo unyusa umnikelo kwindawo ephakamileyo nalowo uqhumisela uthixo wakhe umbingelelo.+
36 Kungenxa yoko le nto intliziyo yam iya kuxokozela ngoMowabhi, kanye njengeembande;+ nangenxa yamadoda aseKire-heres+ yona kanye intliziyo yam iya kuxokozela, kanye njengeembande. Kungenxa yoko le nto yona kanye intabalala ayivelisileyo ngokuqinisekileyo iya kutshabalala.+
37 Kuba zonke iintloko zinenkqayi,+ nazo zonke iindevu zinquthulwe.+ Ezandleni zonke ziintlanga,+ nasezinqeni lirhonya!’”+
38 “‘Eluphahleni lonke lwakwaMowabhi nakwiindawo zakhe zembutho—zonke—sisijwili;+ kuba ndimaphule uMowabhi kanye njengesitya esingayolisiyo,’+ utsho uYehova.
39 ‘Owu hayi indlela ankwantya ngayo! Bhombolozani! Owu hayi indlela ajike ngayo umhlana! Uneentloni.+ Kwaye uMowabhi usisigculelo nento enkwantyisayo kubo bonke abo bamjikelezileyo.’”
40 “Kuba utsho uYehova ukuthi, ‘Khangela! Kanye njengokhozi olurhiwulayo,+ uthile umele aneke amaphiko akhe phezu koMowabhi.+
41 Okunene iidolophu ziya kuthinjwa, neendawo zakhe ezomeleleyo ngokuqinisekileyo ziya kuhluthwa. Nentliziyo yamadoda anamandla akwaMowabhi imele ngaloo mini ibe njengentliziyo yomfazi oba neenkxwaleko ekuzaleni.’”+
42 “‘Ngokuqinisekileyo uMowabhi uya kubhujiswa angabi sisizwana,+ kuba uzigwagwisile kuYehova.+
43 Ukunkwantya nomgongxo nesibatha ziphezu kwakho, mmi wakwaMowabhi,’+ utsho uYehova.
44 ‘Nabani na osabayo ngenxa yokunkwantya uya kuwela emgongxweni; naye nabani na onyukayo ephuma emgongxweni uya kubanjwa sisibatha.’+
“‘Kuba ndiya kumzisela uMowabhi, unyaka wokunikwa kwakhe ingqalelo,’+ utsho uYehova.
45 ‘Emthunzini waseHeshbhon abo basabayo beme ngxi bengenamandla. Kuba ngokuqinisekileyo kuya kuphuma umlilo eHeshbhon,+ nedangatye phakathi kwaSihon;+ yaye uya kuqwenga iintlafuno zakwaMowabhi nokakayi lwentloko yoonyana bokuxokozela.’+
46 “‘Yeha Mowabhi!+ Abantu bakaKemoshe+ batshabalele. Kuba oonyana bakho bathatyathiwe njengabathinjwa neentombi zakho zangabathinjwa.
47 Ndiza kubahlanganisa abathinjiweyo bakwaMowabhi ekupheleni kwemihla,’+ utsho uYehova. ‘Kude kuse kweli nqanaba ngumgwebo kaMowabhi lowo.’”+
Yithumele
Yithumele
Yeremiya 48
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=48&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D48%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Qhubeka Ukhonza UYehova Ngovuyo
KHAWUCINGE ngeyona mini ikuvuyisayo ebomini bakho. Ngaba yileyo wawutshata ngayo okanye yileyo wafumana ngayo umntwana wakho wokuqala? Okanye ngaba yileyo wawubhaptizwa ngayo? Kumel’ ukuba leyo yeyona mini ibalulekileyo nevuyisayo ebomini bakho. Yaye ngaloo mini, hayi indlela ababevuya ngayo abazalwana noodadewenu xa bebona ukumthanda kwakho uYehova ngentliziyo, umphefumlo, ingqondo namandla akho onke!—Marko 12:30.
Umele ukuba ufumene uvuyo olukhulu ekukhonzeni uYehova oko wabhaptizwa. Kodwa ke, abavakalisi abaninzi baye baphulukana novuyo ababenalo. Kwenzeke njani oku? Ziziphi izizathu esinazo zokuqhubeka sikhonza uYehova ngovuyo?
ISIZATHU SOKUBA ABANYE BAPHULUKANE NOVUYO
Isithembiso soBukumkani sisizisela uvuyo olukhulu. Ngoba? Kuba uYehova uthembisa ukuba obu Bukumkani sele buza kuphelisa ubungendawo obusehlabathini buze buzise ihlabathi lakhe elitsha. UZefaniya 1:14 uthi: “Imini enkulu kaYehova ikufuphi. Ikufuphi, yaye ikhawuleza kakhulu.” Kodwa ukuba sivakalelwa kukuba simele silinde ixesha elide kakhulu, singaphulukana novuyo esinalo. Loo nto ingabangel’ ukuba siyekelele ekukhonzeni uThixo.—IMizekeliso 13:12.
Xa sichith’ ixesha nabazalwana noodade siyakhuthazeka ukuze siqhubeke sikhonza uYehova ngovuyo. Mhlawumbi siye satsaleleka enyanisweni ngenxa yehambo entle yabantu bakaYehova, saza saqalisa ukumkhonza ngovuyo. (1 Petros 2:12) Kodwa ke, yintoni enokwenzeka xa omnye umzalwana okanye udade ohlwayiwe kuba engakhange ayithobele imithetho kaThixo? Loo nto ingabatyhafisa abanye ebandleni, ize ibenze baphulukane novuyo.
Izinto eziphathekayo nazo zingasenza siphulukane novuyo. Njani? Ihlabathi likaSathana lisikhuthaza ukuba sithenge izinto esingazidingiyo. Ngoko simele sikhumbule amazwi kaYesu athi: “Akukho bani unokukhonza iinkosi ezimbini; kuba usenokuyithiya enye aze ayithande enye, okanye anamathele kwenye aze ayidele enye. Aninakukhonza uThixo nobuTyebi.” (Mateyu 6:24) Asinakumkhonza ngovuyo uYehova size kwangaxeshanye sizame ukufumana konke esinokukufumana kweli hlabathi.
UKUKHONZA UYEHOVA NGOVUYO
Ukukhonza uYehova akungomthwalo kwabo bamthandayo. (1 Yohane 5:3) Khumbula ukuba uYesu wathi: “Yizani kum, nonke nina nibulalekayo nenisindwa ngumthwalo, yaye ndiza kunihlaziya. Thabathani idyokhwe yam nize nifunde kum, kuba ndinomoya wobulali, ndithobekile ngentliziyo, kwaye niya kuyifumanela ukuhlaziyeka imiphefumlo yenu. Kuba idyokhwe yam yeyobubele nomthwalo wam ukhaphukhaphu.” (Mateyu 11:28-30) Ukuba ngumKristu wokwenene kuyahlaziya yaye kusizisela uvuyo. Ngokuqinisekileyo sinezizathu ezivakalayo zokukhonza uYehova ngovuyo. Ngoku makhe sithethe ngezithathu zazo.—Habhakuki 3:18.
Sikhonza uMniki-Bomi, uThixo onoyolo. (IZenzo 17:28; 1 Timoti 1:11) Siyaqonda ukuba nguThixo osidalileyo. Ngoko masiqhubeke simkhonza ngovuyo, kungakhathaliseki ukuba lide kangakanani ixesha sibhaptiziwe.
Khawucinge nje ngoHéctor, oneminyaka eyi-40 ekhonza uYehova njengomveleli ohambahambayo. ‘Kwanasebudaleni bakhe’ usaqhubeka emkhonza ngovuyo. (INdumiso 92:12-14) Ukugula komfazi wakhe kuye kwamphazamisa kancinane ekukhonzeni kwakhe uThixo, kodwa akakhange aphulukane novuyo lwakhe. Uthi: “Nangona kubuhlungu ukubona impilo yomfazi wam isiba buthathaka yaye kunzima ukumnyamekela, andikhange ndiyivumele loo nto indenze ndiphulukane novuyo endinalo ekukhonzeni uThixo wenyaniso. Ukwazi ukuba ndiphilela uYehova, obadale ngenjongo abantu, sesona sizathu sindenza ndimthande kakhulu yaye ndimkhonze ngentliziyo yam yonke. Ndizama kangangoko ukuhlala ndixakekile emsebenzini wokushumayela, yaye ndihlala ndicinga ngethemba loBukumkani ukuze ndingaphulukani novuyo lwam.”
UYehova ulungiselele idini lentlawulelo, ukuze sikwazi ukuhlala sivuya. Ngokwenene, “uThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo, ukuze wonk’ ubani obonisa ukholo kuye angatshabalali kodwa abe nobomi obungunaphakade.” (Yohane 3:16) Ewe, izono zethu zinokuxolelwa, ibe sinokufumana ubomi obungunaphakade xa sibonisa ukholo kwisipho sothando sikaThixo sentlawulelo. Esi sesona sizathu sikhulu sokuba nombulelo! Yaye umbulelo esinawo uza kusenza simkhonze ngovuyo uYehova.
UJesús, umzalwana owayehlala eMexico, wathi: “Ndandilikhoboka lomsebenzi, maxa wambi ndisebenza ixesha elongezelelekileyo nangona ndinganyanzelekanga. Ndandisenzela nje ukufumana imali eninzi. Kodwa ndafunda ngoYehova nangendlela awancama ngayo uNyana wakhe ukuze afele abantu. Ndandifuna nyhani ukumkhonza. Ngoko ndazahlulela kuYehova, ndaza ndayeka emsebenzini emva kokusebenza iminyaka eyi-28, ndangenela inkonzo yexesha elizeleyo.” Leyo yindlela uJesús awaqalisa ngayo ukukhonza uYehova ngovuyo.
Siziphatha ngendlela ecocekileyo, nto leyo esenza sonwabe. Ngaba uyakhumbula ukuba babunjani ubomi bakho ngaphambi kokuba ukhonze uYehova? Umpostile uPawulos wakhumbuza amaKristu aseRoma ukuba ayekhe ‘angamakhoboka esono’ kodwa ngoku ‘ayengamakhoboka obulungisa.’ Ayenethemba lobomi obungunaphakade kuba eziphethe ngendlela ecocekileyo. (Roma 6:17-22) Nathi siphila ngendlela uYehova afuna ngayo, ngoko siyakhuseleka kwiinkathazo eziza nokuphila ubomi obungacocekanga nobunogonyamelo. Isivuyisa nyhani loo nto!
Cinga ngoJaime, owayeyimbethi-manqindi, nowayengakholelwa kuThixo kodwa ekholelwa ukuba izinto zazivelela. Waqalisa ukuya kwiintlanganiso zamaKristu, ibe wachukunyiswa yindlela awamkelwa ngayo ngothando. Ukuze akwazi ukuyeka indlela awayephila ngayo, kwafuneka athandaze kuYehova amcele ukuba amncede akholelwe kuye. UJaime uthi: “Kancinci kancinci ndaye ndikholelwa ukuba uThixo ukho yaye unguBawo onothando nenceba. Ukuphila ngendlela afuna ngayo uYehova kuye kwandikhusela. Ukuba ndandingazange nditshintshe ngesendifile ngoku, njengabahlobo bam endandidlala nabo amanqindi. Ubomi bam bube mnandi kakhulu ukususela oko ndaqalisa ukukhonza uYehova.”
SUKUNCAMA!
Simele sivakalelwe njani njengoko silinde ukuba kupheliswe eli hlabathi lingendawo? Khumbula kaloku ukuba senza ukuthanda kukaThixo, ibe sikhangele phambili kubomi obungunaphakade. “Ngoko masingayeki ukwenza okuhle, kuba sovuna ngexesha elililo ukuba asidinwa.” (Galati 6:8, 9) Ngoncedo lukaYehova, masinyamezele, sisebenze nzima ukuhlakulela iimpawu ezifunekayo ukuze sisinde ‘kwimbandezelo enkulu’ size siqhubeke sikhonza uYehova ngovuyo.—ISityhilelo 7:9, 13, 14; Yakobi 1:2-4.
Sinokuqiniseka ukuba uYehova uza kusivuza ngenxa yokunyamezela kwethu, kuba uyakwazi konke oko simenzele kona nothando esinalo ngaye negama lakhe. Ukuba siqhubeka simkhonza ngovuyo, siya kufana nomdumisi uDavide owathi: “UYehova ndimbeka phambi kwam rhoqo. Ngenxa yokuba ungakwisandla sam sasekunene, andiyi kushukunyiswa. Ngoko ke intliziyo yam inemihlali, nozuko lwam lutyekele ekuvuyeni. Nenyama yam iya kuhlala inqabisekile.”—INdumiso 16:8, 9.